text:
NKHANI YA PACHIKUTO: N’CHIFUKWA CHIYANI ANTHU AKUVUTIKA CHONCHI? NANGA MAVUTO AMENEWA ADZATHA LITI?
Anthu Ambiri Osalakwa Akuphedwa
Noelle anali mwana wosangalatsa ndipo ankakonda kujambula. Tsiku lina madzulo ankayenda kuseri kwa nyumba yawo ndipo mwangozi anagwera mu damu la pakhomopo n’kumwalira. Zimenezi zinachitika kutangotsala milungu iwiri kuti akwanitse zaka 4.
Pa 14 December 2012, anthu 26 anafa atawomberedwa ndi mfuti pa sukulu ina ku Connecticut, ku America, ndipo 20 mwa anthuwa anali ana azaka 6 kapena 7. Ena mwa anawa mayina awo anali Charlotte, Daniel, Olivia ndi Josephine. Pa mwambo wokumbukira imfa ya anthuwa, pulezidenti Obama anatchula mayina a anawo kenako anauza anthu amene anapezeka pamwambowo kuti: “Mavuto amenewa ayenera kutha.”
Mtsikana wina wazaka 18, dzina lake Bano, anasamuka limodzi ndi banja lawo ku Iraq mu 1996 kupita ku Norway. Koma chomvetsa chisoni n’chakuti Bano anali m’gulu la anthu 77, omwe anaphedwa pa 22 July 2011 ndi chigawenga china. Chigawengachi chinalankhula moyerekedwa kuti: “Ndikufuna ndipepese kuti sindinakwanitse kupha anthu ambiri.”
Nkhani zomvetsa chisoni ngati zimenezi zakhala zikuchitika kawirikawiri m’madera osiyanasiyana padziko lapansi. Taganizirani za chisoni chimene anthu amakhala nacho kukachitika ngozi, zachiwawa, nkhondo, zauchigawenga ndiponso zinthu zina. Anthu ambiri osalakwa amaphedwa kapena kuvulala.
Zimenezi zikachitika, anthu ena amaimba Mulungu mlandu. Iwo amati Mlengi wathu samakhudzidwa ndi mavuto amene anthu akukumana nawo. Ena amati Mulungu amaona mavuto amene anthu akukumana nawo koma safuna kuwathandiza. Pomwe ena amati Mulungu analemberatu kuti zinthu zimenezi zidzachitike. Zikuoneka kuti anthu amakhala ndi maganizo osiyanasiyana pa nkhani imeneyi. Kodi mayankho odalirika tingawapeze kuti? Nkhani zotsatirazi zifotokoza zimene Baibulo limanena pa nkhani ya mavuto komanso mmene adzathere.


c: text/html

text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
1 Ambiri anayesetsa kulemba nkhani yofotokoza zochitika zenizeni+ zimene ife tonse timazikhulupirira.
2 Iwo analemba ndendende mmene anatiuzira anthu amene anakhala mboni zoona ndi maso+ ndi atumiki a uthengawo+ kuchokera pa chiyambi.+
3 Inenso, popeza kuti ndafufuza zinthu zonse mosamala kwambiri kuchokera pa chiyambi, ndafunitsitsa kuti ndikulembereni mwatsatanetsatane,+ inu wolemekezeka+ koposa, a Teofilo.+
4 Ndachita izi kuti mudziwe bwinobwino kuti zinthu zimene anakuphunzitsani ndi mawu apakamwa n’zodalirika.+
5 M’masiku a Herode,+ mfumu ya Yudeya, kunali wansembe wina wotchedwa Zekariya wa m’gulu la ansembe lotchedwa Abiya.+ Iyeyu anali ndi mkazi wochokera mwa ana aakazi a Aroni,+ dzina lake Elizabeti.
6 Onse awiriwo anali olungama+ pamaso pa Mulungu chifukwa choyenda mokhulupirika,+ mogwirizana ndi malamulo onse+ komanso zofunika za m’chilamulo+ cha Yehova.+
7 Koma iwo analibe mwana, chifukwa Elizabeti anali wosabereka,+ ndipo onse awiri anali okalamba.
8 Tsopano pamene Zekariya anali kugwira ntchito monga wansembe pamaso pa Mulungu, kuimira gawo lake,+
9 malinga ndi mwambo wa ansembe, inali nthawi yake yakuti azilowa m’nyumba yopatulika ya Yehova,+ n’kupereka nsembe zofukiza.+
10 Khamu lonse la anthu linali kupemphera panja, pa ola lopereka nsembe zofukizalo.+
11 Mngelo wa Yehova anaonekera kwa iye, ataimirira kudzanja lamanja la guwa lansembe zofukiza.+
12 Tsopano Zekariya anavutika mumtima ataona zimenezo, ndipo anagwidwa ndi mantha.+
13 Koma mngeloyo anamuuza kuti: “Usachite mantha Zekariya, chifukwa pembedzero lako lamveka ndithu.+ Mkazi wako Elizabeti adzakuberekera mwana wamwamuna, ndipo udzamutche Yohane.+
14 Udzakondwa ndi kusangalala kwambiri, ndipo ambiri adzasangalala+ ndi kubadwa kwake
15 chifukwa adzakhala wamkulu pamaso pa Yehova.+ Koma asadzamwe vinyo ngakhale pang’ono+ kapena chakumwa chaukali chilichonse. Ndipo adzadzazidwa ndi mzimu woyera kuyambira ali m’mimba mwa mayi ake.+
16 Iye adzatembenuza ana ambiri a Isiraeli kuti abwerere kwa Yehova+ Mulungu wawo.
17 Komanso, adzatsogola monga kalambulabwalo wa Mulungu ali ndi mzimu ndi mphamvu ngati za Eliya.+ Iye adzatembenuza mitima+ ya abambo kuti ikhale ngati ya ana, ndipo osamvera adzawatembenuzira ku nzeru yeniyeni ya anthu olungama. Adzachita izi kuti asonkhanitsire Yehova+ anthu okonzedwa.”+
18 Ndiyeno Zekariya anafunsa mngeloyo kuti: “Nditsimikiza bwanji zimenezi? Inetu ndine wokalamba,+ mkazi wanganso zaka zake n’zambiri.”
19 Poyankha mngeloyo anamuuza kuti: “Ine ndine Gabirieli,+ amene ndimaima pamaso pa Mulungu, ndipo wandituma kudzalankhula+ nawe ndi kudzalengeza uthenga wabwino wa zinthu izi kwa iwe.
20 Imva tsopano! Udzakhala chete,+ osatha kulankhula mpaka tsiku limene zimenezi zidzachitike. Izi zidzachitika chifukwa sunakhulupirire mawu anga amene adzakwaniritsidwe pa nthawi yake yoikidwiratu.”
21 Pa nthawiyi n’kuti anthu akuyembekezerabe Zekariya,+ ndipo anayamba kudabwa ndi kuchedwa kwake m’nyumba yopatulikayo.
22 Koma pamene anatuluka sanathenso kulankhula nawo. Pamenepo iwo anazindikira kuti waona masomphenya+ a chinachake m’nyumba yopatulikayo. Choncho anayamba kulankhula nawo ndi manja okhaokha, osathanso kutulutsa mawu.
23 Tsopano masiku ake otumikira atatha,+ anapita kwawo.
24 Masiku amenewa atadutsa, mkazi wake Elizabeti anakhala ndi pakati,+ ndipo anabindikira miyezi isanu. Iye anali kunena kuti:
25 “Izitu n’zimene Yehova wandichitira masiku ano pamene wandicheukira kuti andichotsere chitonzo pamaso pa anthu.”+
26 M’mwezi wake wa 6, Mulungu anatumiza mngelo Gabirieli+ kumzinda wina wa Galileya, wotchedwa Nazareti.
27 Anamutumiza kwa namwali amene mwamuna wina wotchedwa Yosefe, wa m’nyumba ya Davide, anamulonjeza kuti adzamukwatira. Namwali+ ameneyu dzina lake anali Mariya.+
28 Mngelo uja atafika kwa namwaliyu anati: “Mtendere ukhale nawe,+ iwe wodalitsidwa koposawe, Yehova+ ali nawe.”+
29 Koma mawu amenewa anam’dabwitsa kwambiri, moti anayamba kusinkhasinkha za moni wamtundu woterewu.
30 Pamenepo mngeloyo anamuuza kuti: “Usaope Mariya, pakuti Mulungu wakukomera mtima.+
31 Tsopano mvetsera! Udzakhala ndi pakati ndipo udzabereka mwana wamwamuna.+ Udzam’patse dzina lakuti Yesu.+
32 Ameneyu adzakhala wamkulu+ ndipo adzatchedwa Mwana wa Wam’mwambamwamba.+ Yehova Mulungu adzam’patsa mpando wachifumu+ wa Davide atate wake.+
33 Iye adzalamulira monga mfumu panyumba ya Yakobo kwamuyaya, moti ufumu wake sudzatha konse.”+
34 Koma Mariya anafunsa mngeloyo kuti: “Zimenezi zidzatheka bwanji, pakuti sindinagonepo+ ndi mwamuna?”
35 Poyankha mngeloyo anauza Mariya kuti: “Mzimu woyera+ udzafika pa iwe, ndipo mphamvu ya Wam’mwambamwamba idzakuphimba. Pa chifukwa chimenechinso, wodzabadwayo adzatchedwa woyera,+ Mwana wa Mulungu.+
36 Ndipotu m’bale wako Elizabeti, amene anthu amamunena kuti mkazi wosabereka,+ nayenso ali ndi pakati pa mwana wamwamuna mu ukalamba wake, ndipo uno ndi mwezi wa 6.
37 Izi zachitika chifukwa zimene Mulungu wanena, sizilephereka.”+
38 Ndiyeno Mariya anati: “Ndinetu kapolo wa Yehova!+ Zimene mwanenazo zichitike ndithu kwa ine.” Pamenepo mngeloyo anamusiya.
39 Choncho Mariya ananyamuka m’masiku amenewo n’kupita mofulumira kudera lamapiri, kumzinda wina m’dziko la fuko la Yuda.
40 Kumeneko analowa m’nyumba ya Zekariya ndi kupereka moni kwa Elizabeti.
41 Tsopano Elizabeti atamva moni wa Mariya, khanda limene linali m’mimba mwakemo linadumpha. Ndipo Elizabeti anadzazidwa ndi mzimu woyera.
42 Choncho anafuula ndi mawu amphamvu, kuti: “Ndiwe wodalitsidwa mwa akazi onse. N’chodalitsidwanso+ chipatso cha mimba yako!
43 Koma zatheka bwanji kuti dalitso limeneli lindigwere? Zatheka bwanji kuti mayi wa Mbuye wanga+ abwere kwa ine?
44 Waona nanga! Pamenetu mawu a moni wako alowa m’makutu mwangamu, ndithu khanda ladumpha mosangalala kwambiri m’mimba mwangamu.+
45 Ndipotu ndiwe wodala pakuti unakhulupirira, chifukwa zonse zimene unauzidwa zochokera kwa Yehova+ zidzachitika.”+
46 Pamenepo Mariya anati: “Moyo wanga ukulemekeza Yehova.+
47 Ndipo mzimu wanga sungaleke kusefukira+ ndi chimwemwe mwa Mulungu, Mpulumutsi wanga.+
48 Chifukwa waona malo otsika a kapolo wake.+ Ndipo taonani! kuyambira tsopano mibadwo yonse idzanditcha wodala.+
49 Chifukwa Wamphamvuyo wandichitira zazikulu, ndipo dzina lake ndi loyera.+
50 Chifundo chake chakhala pa amene amamuopa ku mibadwomibadwo.+
51 Wachita zamphamvu ndi dzanja lake,+ wabalalitsira kutali odzikweza m’zolinga za mitima yawo.+
52 Watsitsa anthu amphamvu+ zawo pamipando yachifumu, ndipo wakweza anthu wamba.+
53 Wakhutitsa anthu anjala ndi zinthu zabwino,+ amene anali ndi chuma wawapitikitsa chimanjamanja.+
54 Iye wathandiza mtumiki wake Isiraeli.+ Wachita zimenezi posonyeza kuti akukumbukira lonjezo lake lakuti adzasonyeza chifundo kwamuyaya,+
55 monga momwe anauzira makolo athu akale, Abulahamu ndi mbewu yake.”+
56 Choncho Mariya anakhala ndi Elizabeti pafupifupi miyezi itatu, kenako anabwerera kwawo.
57 Tsopano nthawi inakwana yakuti Elizabeti achire, ndipo anabereka mwana wamwamuna.
58 Anthu oyandikana naye ndi abale ake anamva kuti Yehova anam’chitira chifundo chachikulu,+ ndipo anayamba kukondwera+ naye pamodzi.
59 Pa tsiku la 8, iwo anabwera kudzachita mdulidwe wa mwanayo,+ komanso anafuna kum’patsa dzina la bambo ake, lakuti Zekariya.
60 Koma mayi ake anayankha kuti: “Limenelo iyayi! Dzina lake akhala Yohane.”
61 Pamenepo iwo anamuuza kuti: “Palibe wachibale wako aliyense wotchedwa ndi dzina limenelo.”
62 Ndiyeno anafunsa bambo wake, mwa kulankhula ndi manja, za dzina limene akufuna kuti am’tchule mwanayo.
63 Choncho iye anapempha cholembapo chathabwa ndipo analemba kuti: “Dzina lake ndi Yohane.”+ Pamenepo onse anadabwa.
64 Nthawi yomweyo pakamwa pake panatseguka,+ lilime lake linamasuka, ndipo anayamba kulankhula ndi kutamanda Mulungu.
65 Pamenepo onse okhala moyandikana nawo anagwidwa mantha. Ndipo nkhani imeneyi inali m’kamwam’kamwa m’madera onse a kumapiri a Yudeya.
66 Mwakuti onse amene anamva anazisunga m’mitima mwawo ndi kuzisinkhasinkha.+ Iwo anali kunena kuti: “Kodi mwana ameneyu adzakhala wotani kwenikweni?” Pakuti dzanja+ la Yehova linalidi pa iye.
67 Pamenepo bambo ake Zekariya anadzazidwa ndi mzimu woyera,+ ndipo ananenera,+ kuti:
68 “Atamandike Yehova Mulungu wa Isiraeli,+ chifukwa wacheukira anthu ake+ ndi kuwapatsa chipulumutso.+
69 Iye watikwezera ife nyanga+ yachipulumutso m’nyumba ya mtumiki wake Davide,
70 monga mmene iye ananenera kudzera pakamwa pa aneneri ake oyera akale,+
71 za kutipulumutsa kwa adani athu ndiponso m’manja mwa onse odana nafe.+
72 Kuchitira chifundo makolo athu akale ndi kukumbukira pangano lake loyera,+
73 lumbiro limene analumbira kwa kholo lathu lakale Abulahamu,+
74 kuti pambuyo pakuti tapulumutsidwa m’manja mwa adani,+ atipatse mwayi wochita utumiki wopatulika kwa iye+ mopanda mantha,
75 mokhulupirika ndi mwachilungamo pamaso pake masiku athu onse.+
76 Koma kunena za iwe, mwanawe, udzatchedwa mneneri wa Wam’mwambamwamba, pakuti udzatsogola pamaso pa Yehova kuti ukakonzeretu njira zake.+
77 Kukadziwitsa anthu ake za chipulumutso pokhululukidwa machimo awo,+
78 chifukwa cha chifundo chachikulu cha Mulungu wathu. Ndi chifundo chimenechi, kuwala kwa m’mawa+ kudzatifikira kuchokera kumwamba,+
79 ndipo kudzaunikira amene akhala mu mdima ndi mu mthunzi wa imfa,+ ndi kutsogolera bwinobwino mapazi athu panjira yamtendere.”
80 Choncho mwana uja anakulirakulira+ ndipo anali kulimba mwauzimu. Iye anali kukhala m’zipululu mpaka tsiku lakuti adzionetsere poyera kwa Isiraeli.
Patsani ena
Patsani ena
Luka 1
Baibulo la Dziko Latsopano la Malemba Opatulika
https://www.jw.org/finder?docid=1011452&Book=42&Chapter=1&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D42%26Chapter%3D1%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
Kusunga Chinsinsi Komanso Pulogalamu Yosunga Mawu
Munthu aliyense ali ndi ufulu wosunga zinthu zokhudza iyeyo mwachinsinsi. Choncho, gulu la Mboni za Yehova limayesetsa kusunga chinsinsi cha anthu ena. Dinani apa ngati mukufuna kudziwa mfundo zimene gululi limatsatira pofuna kuteteza nkhani zosiyanasiyana zoti anthu osayenerera asazidziwe.
Mfundo zimene a Mboni amatsatira, zimafotokoza zimene iwo amachita poteteza zinthu zachinsinsi zokhudza anthu ena. Kuonjezera pamenepo, malangizo ena osiyanasiyana okhudza webusaiti ino afotokozedwa m’munsimu.
Webusaiti ino ndi ya bungwe la Watchtower Bible and Tract Society of New York. Bungweli ndi lomwe limayendetsa ntchito zosiyanasiyana zimene a Mboni za Yehova amachita kuphatikizapo ntchito yophunzitsa anthu Baibulo. Zipangizo zina zimene zimasunga nkhani zomwe zimapezeka pa webusaitiyi zili m’dziko la United States.
Zokhudza Inuyo
Zinthu zokhudza inuyo zimene munalemba pawebusaiti ino, zimagwiritsidwa ntchito pa zolinga zokhazo zimene inuyo munauzidwa pa nthawi imene munkatsegula akaunti yanu.
Sitimapereka zinthu zokhudza inuyo kwa ena popanda chifukwa chomveka. Bungweli lingapereke zinthuzo kwa ena pokhapokha ngati inuyo mwapempha n’cholinga choti azigwiritse ntchito pokuthandizani pa zinthu zina ndipo adzakudziwitsani asanachite zimenezi. Lingaperekenso zinthuzo pofuna kutsatira malamulo kapena zimene akuluakulu a boma anena, ngati bungweli likufuna kupewa zachinyengo komanso ngati akufuna kukonza mavuto ena. Mukamagwiritsa ntchito webusaiti ino mumakhala mukuvomereza kuti enanso angapatsidwe zinthu zokhudza inuyo pa zifukwa zomwe tatchulazi. Sitidzagulitsa zinthu zilizonse zokhudza inuyo zimene mwatitumizira, zivute zitani.
Kukulumikizani ndi Mawebusaiti Ena. Nthawi zina pawebusaitiyi pamapezeka ma linki a mawebusaiti ena omwe tawavomereza kuti azichita zinthu zina m’malo mwathu, monga kulemba mafomu a pa intaneti. Pali zinthu ziwiri zimene zingakuthandizeni kudziwa ngati mwalumikizidwa ku mawebusaiti ena. Kaonekedwe ka webusaitiyo kamakhala kosiyana ndi kaonekedwe ka webusaiti yathu komanso malo amene mumalembapo adiresi yanu amasintha kaonekedwe. Ngati tikufuna kukulumikizani ndi webusaiti ina, timayamba taona kaye mfundo zimene iwo amatsatira akamafuna kuteteza nkhani zosiyanasiyana zoti anthu osayenerera asazidziwe ndipo timachita zimenezi nthawi ndi nthawi. Mfundozo ziyenera kukhala zogwirizana ndi mfundo zimene ifenso timayendera. Mungathe kuwerenga mfundo zimene webusaiti imene takulumikizani nayo imayendera mukatsegula webusaitiyo.
Kuteteza Zinthu Zokhudza Inuyo
Kuteteza zinthu zokhudza inuyo ndi nkhani yofunika kwambiri kwa ife. Timagwiritsa ntchito mapulogalamu apakompyuta amene amathandiza kuti anthu asapeze zinthu zachinsinsi zimene inuyo mwatitumizira. Mwachitsanzo timagwiritsa ntchito njira yoti anthu ena asathe kuwerenga zimene mwatumizazo monga yotchedwa Transport Layer Security (TLS).
Zokhudza Akaunti
Adiresi ya imelo imene mumapereka potsegula akaunti pawebusaiti ino imagwiritsidwa ntchito pokudziwitsani zina n’zina zokhudza akaunti yanu. Mwachitsanzo, ngati mwaiwala dzina kapena mawu achinsinsi olowera pa akaunti yanu ndipo mwapempha kuti akuthandizeni, mudzalandira uthenga wofotokoza zimene mungachite kudzera pa adiresi ya imelo imene munapereka potsegula akaunti yanu.
Kupereka Ndalama
Ngati mwapereka ndalama kudzera pa intaneti, timalemba dzina lanu komanso zimene zingatithandize kuti tilumikizane nanu. Kuti tithe kulandira ndalama zimene mungapereke pogwiritsa ntchito khadi logulira zinthu pangongole, timagwiritsa ntchito njira zapaintaneti zovomerezeka zokhala ndi mfundo zapamwamba zotetezera chinsinsi. Sitisunga kapena kudziwa zinthu zokhudza khadi lanulo, nambala ya akaunti yanu ya kubanki kapenanso zina zilizonse zimene munatumiza kwa amene munawagwiritsa ntchito potumiza ndalamazo. Tikalandira ndalama zanu, timasunga zinthu zonse zokhudza kuperekedwa kwa ndalamazo kwa zaka zosachepera 10. Zinthuzi ndi monga tsiku limene munapereka ndalama, kuchuluka kwake komanso njira imene munagwiritsa ntchito popereka ndalamazo. Zimenezi zimatithandiza kutsatira ndondomeko zonse zokhudzana ndi ndalama komanso kuti tithe kuyankha mafunso amene mungakhale nawo. Sitidzakupemphani kuti muonjezere ndalama zina.
Zinthu Zina Zokhudza Inuyo
Kupatula pa kupereka ndalama komanso kutsegula akaunti, mungathenso kutumiza zinthu zokhudza inuyo monga dzina lanu, adiresi komanso nambala yanu ya foni pa zifukwa zina monga pamene mukufuna kuti munthu wina azikuphunzitsani Baibulo kwaulere. Timasunga komanso kugwiritsa ntchito zinthu zokhudza inuyo pa zifukwa zokhazo zimene mwatumizira komanso panthawi yokhayo imene zigwiritsidwe ntchito.
Pulogalamu Yosunga Mawu ndi Mapulogalamu Ena
Pali zinthu zina zimene timasunga mukatsegula webusaiti yathu. Kuti zimenezi zitheke timagwiritsa ntchito “pulogalamu yosunga mawu,” “pulogalamu imene imasonyeza zinthu zimene munaziona” komanso mapulogalamu ena ofanana ndi amenewa. Kusunga mawu kumene tikufotokoza pano kukutanthauza zinthu zosiyanasiyana ndipo kumaphatikizapo zinthu monga mapulogalamu osungira zinthu a m’chipangizo chimene mukugwiritsa ntchito.
Pulogalamu Yosunga Mawu. Monga mmene zimakhalira ndi mawebusaiti ena, mukatsegula webusaiti ino pamakhala mawu ochepa amene angathe kusungidwa mu foni, tabuleti kapenanso kompyuta imene mukugwiritsa ntchito. Pali mitundu yosiyanasiyana ya mapulogalamu osungira mawu ndipo amagwiranso ntchito zosiyanasiyana. Zimenezi zingakuthandizeni kuti muzolowere kugwiritsa ntchito webusaitiyi. Timagwiritsa ntchito mapulogalamu osungira mawu kuti tidziwe ngati munatsegulapo webusaitiyi m’mbuyomu komanso kukukumbutsani zimene mumakonda kufufuza mukamagwiritsa ntchito webusaiti ino. Mwachitsanzo, pulogalamuyi imatha kusunga chinenero chimene mumakonda kugwiritsa ntchito. Izi zimathandiza kuti mukatsegulanso webusaitiyi, chinenerocho chizikhala choyamba kuoneka. Sitigwiritsa ntchito pulogalamuyi pofuna kulengeza zinthu.
M’munsimu tafotokoza mitundu itatu ya mapulogalamu osungira mawu amene amagwiritsidwa ntchito pawebusaiti ino.
Mapulogalamu Osungira Mawu Ofunika Kwambiri
—Mapulogalamu amenewa amathandiza kwambiri kuti muthe kugwiritsa ntchito zinthu zina za pawebusaiti ino, monga kulowa kapena kutumiza mafomu pawebusaitiyi. Simungathe kuchita zinthu zosiyanasiyana zimene mukufuna popanda mapulogalamu amenewa. Mwachitsanzo, sizingatheke kuti muthe kupereka ndalama kudzera pawebusaiti. Mapulogalamu amenewa amatithandizanso kuti tithe kukuthandizani pamene mwapempha zinazake panthawi imene mukufufuza zinthu. Mapulogalamuwa sasunga zinthu zokhudza inuyo zimene zikhoza kugwiritsidwa ntchito pa nkhani zamalonda kapena kukumbukira malo osiyanasiyana amene munatsegula pa intaneti.
Mapulogalamu Okumbukira Zomwe Mumalemba Kawirikawiri
—Mapulogalamuwa amathandiza kuti webusaiti izikumbukira zinthu zimene mumasankha, monga ngati dzina lanu lolowera pawebusaiti, chiyankhulo kapena dera limene muli. Mapulogalamu amenewa amakhala ndi zinthu zimene zingakuthandizeni kuti muzolowere kugwiritsa ntchito webusaitiyi.
Mapulogalamu Otha Kuwerengera
—Mapulogalamuwa amathandiza kuti webusaitiyi izikumbukira zinthu monga nthawi zimene mwakhala mukutsegula webusaiti komanso kuti munatenga nthawi yaitali bwanji mutatsegula. Zimenezi zimatithandiza kuti tizikonza webusaitiyi n’cholinga choti izigwira bwino ntchito.
Kuonjezera pa mapulogalamu osunga mawu a webusaiti yathu palinso mapulogalamu osunga mawu opangidwa ndi mawebusaiti ena. Ife timagwiritsa ntchito mapulogalamu okhawo omwe ndi a webusaiti yathu koma timathanso kugwiritsira ntchito mapulogalamu a mawebusaiti enawo pokhapokha ngati ali opangidwa ndi kampani ya Google monga yotchedwa reCAPTCHA. Pulogalamuyi imathandiza kudziwa ngati munthu amene akulowa pa akaunti inayake ndi mwini wake wa akauntiyo kapena ndi kazitape yemwe akugwiritsa ntchito kompyuta yake. Mungathe kuwerenga mfundo zimene a kampani ya Google amayendera pofuna kuteteza chinsinsi cha ena mukadina pa linki iyi https://www.google.com/intl/en/policies/privacy/.
Kusunga Zomwe Mwachita. Malo amene mwatsegula pawebusaiti yathu, amatha kukhala ndi timafailo tomwe timasunga zomwe mwachita, monga kusunga tsamba limene mwatsegula. Timafailo timeneti timathandiza kuti tizidziwa mmene anthu akugwiritsira ntchito webusaiti ino komanso mmene ikugwirira ntchito.
Kugwiritsa ntchito adiresi ya IP. Adiresi ya IP ndi nambala imene imathandiza kuti kompyuta yanu izidziwika pa intaneti. Timagwiritsa ntchito adiresi yanu ya IP komanso pulogalamu yanu yolowera pa intaneti kuti tiziona mmene webusaitiyi ikugwirira ntchito, tizidziwa mavuto amene angakhale pa webusaitiyi komanso kuti tiziona zimene tingachite kuti tizikuthandizani m’njira yapamwamba kwambiri.
Zimene Mungasankhe Kuchita. Mapulogalamu ambiri olowera pa intaneti amakupatsani mwayi woti muzimitse pulogalamu yosunga mawu kapena kukuchenjezani pulogalamu yosunga mawuyo isanasungidwe mu chipangizo chanu. Kuti mudziwe mmene mungachitire zimenezi, onani malangizo amene ali m’pulogalamu yanu yolowera pa intaneti. Komabe, dziwani kuti simungathe kugwiritsa ntchito zinthu zina zimene zili pawebusaiti yathu popanda pulogalamu yosunga mawu.
Kuika Script kapena JavaScript
Kuika Script kumathandiza kuti webusaiti izigwira bwino ntchito. Kuchita zimenezi kumathandiza kuti webusaiti izionetsa zinthu zimene mukufuna mofulumira. Dziwani kuti webusaiti simagwiritsa ntchito Script pofuna kuika mapulogalamu pakompyuta yanu kapena kutenga zinthu kwa inuyo popanda chilolezo chanu.
Kuti mbali zina za webusaiti zizigwira bwino ntchito, muyenera kuonetsetsa kuti JavaScript ndi yotsegula m’pulogalamu yanu yolowera pa Intaneti. Pa mawebusaiti ena, mapulogalamu olowera pa Intaneti amakupatsani mwayi wotsegula kapena kutseka JavaScript. Ngati mukufuna kudziwa mmene mungatsegulire JavaScript pa mawebusaiti ena, pitani pagawo lakuti “Zokuthandizani,” lomwe lili pa pulogalamu imene mukugwiritsa ntchito polowa pa Intaneti.
Ufulu Wanu
Kugwiritsa ntchito webusaiti ino komanso kupanga dawunilodi mabuku, mavidiyo kapena zinthu zongomvetsera, ndi kwaulere. Kuti muthe kugwiritsa ntchito webusaitiyi, simukufunika kuchita kutsegula akaunti, kupereka ndalama kapena kupereka zinthu zachinsinsi zokhudza inuyo. Komabe, nthawi zina mungasankhe kupereka ndalama, kutsegula akaunti, kupempha munthu woti aziphunzira nanu Baibulo kwaulere kapena kuchita zinthu zina zomwe zingafune kuti mupereka zinthu zachinsinsi zokhudza inuyo. Ngati mwasankha kuchita zimenezi, mumakhala kuti mukugwirizana ndi zomwe zili mu mfundo zokhudza kusunga chinsinsi. Mumakhalanso mukuvomereza kuti zinthu zokhudza inuyo zikhoza kusungidwa m’zipangizo zathu zosungira zinthu zomwe zili m’dziko la United States. Kuchita zimenezi kumasonyezanso kuti zinthu zokhudza inuyo zikhoza kutengedwa, kusungidwa komanso kugwiritsidwa ntchito ndi bungwe la Watchtower komanso mabungwe ena a Mboni za Yehova a m’mayiko osiyanasiyana kuti athe kukuthandizani malinga ndi zimene mwapempha. Timasunga zinthu zokhudza inuyo zimene n’zogwirizana ndi zomwe inuyo mwachita pa webusaiti yathu. Mwachitsanzo, ngati mukupereka ndalama ku gulu limene limayendetsa ntchito ya Mboni m’dziko lanu, dzina lanu komanso adiresi yanu zidzaperekedwa ku gulu lokhalo basi. Ngati mukupempha kuti wina aziphunzira nanu Baibulo, ndiye kuti dzina lanu komanso zinthu zina zokhudza inuyo zidzaperekedwa ku ofesi ya Mboni za Yehova m’dziko limene mukukhala kuti akuthandizeni.
Ngati simungapereke zinthu zachinsinsi zokhudza inuyo, simungathe kutsegula akaunti, kupereka ndalama kapena kuchita zinthu zina pa webusaitiyi zomwe zimatheka mukapereka zinthu zachinsinsi zokhudza inuyo ndipo tingalephere kukuthandizani.
Ngati taona kuti pakufunika kusintha mfundo zina pagawo lakuti “Kusunga Chinsinsi Komanso Pulogalamu Yosunga Mawu,” tidzalemba mfundo zatsopanozo patsamba lino n’cholinga choti nthawi zonse muzidziwa zinthu zimene timasunga komanso mmene timazigwiritsira ntchito.
Mogwirizana ndi malamulo, muli ndi ufulu woti mukhoza kuona zinthu zokhudza inuyo zimene munatumiza pawebusaiti ino, kuzikonza kapenanso kuzifufuta. Ngati kuchita zimenezi n’kotheka m’dziko lanu, mudzapeza zokuthandizani patsamba lino. Pa nkhani yokhudza kupereka ndalama, mungathe kukonza, kufufuta kapena kuona zokhudza inuyo zimene munatumiza, podziwitsa amene munauzidwa kuti mulumikizane nawo omwenso amalembedwa pa lisiti lanu losonyeza kuti mwatumiza ndalama.


text:
NKHANI YA PACHIKUTO | KODI MULUNGU AMAKUONANI KUTI NDINU WOFUNIKA?
Kodi Mulungu Amakuganizirani?
“Koma ine ndasautsika ndipo ndasauka. Yehova amandiwerengera.” *—DAVIDE YEMWE ANKAKHALA KU ISIRAELI, M’ZAKA ZA M’MA 1000 B.C.E.
Kodi Davide ankanena zoona kuti Mulungu ankamuwerengera kapena kuti kumuganizira? Kodi inuyo mumaona kuti Mulungu amakuganizirani? Anthu ambiri zimawavuta kukhulupirira kuti Mulungu Wamphamvuyonse angamawaganizire. N’chifukwa chiyani?
Chifukwa amadziwa mfundo yoti Mulungu ndi wapamwamba kwambiri kuposa anthufe. Mulungu akakhala kumwamba n’kumayang’ana anthu padzikoli, amaona kuti mitundu yonse ya anthu “ili ngati dontho la madzi lochokera mumtsuko, ndipo kwa iye ili ngati fumbi pasikelo.” (Yesaya 40:15) Poganizira mfundo imeneyi munthu wina wolemba mbiri yakale ananena kuti: “Munthu amene amaganiza kuti Mulungu, yemwe ndi wapamwamba kwambiri, angamachite chidwi ndi zochita za iyeyo ndi wodzikuza kwambiri.”
Palinso anthu ena amene amaganiza kuti zochita zawo zimachititsa kuti Mulungu aziwaona kuti ndi osafunika. Mwachitsanzo, bambo wina dzina lake Jim, ananena kuti: “Nthawi zambiri ndinkapemphera kwa Mulungu kuti andithandize kuti ndiziugwira mtima komanso ndizikhala mwamtendere ndi anthu. Koma pakangopita nthawi ndinkayambiranso kupsa mtima. Zimenezi zinandipangitsa kuganiza kuti ndine wokanika ndipo Mulungu sangandithandize.”
Popeza Mulungu ndi wapamwamba kwambiri, kodi ndiye kuti sachita chidwi ndi anthu? Nanga kodi iye amamva bwanji anthu akamalephera kuchita bwino zinthu chifukwa choti si angwiro? Palibe munthu amene angathe kudziwa mayankho a mafunso amenewa popanda kuthandizidwa ndi Mulungu. Baibulo, lomwe ndi Mawu a Mulungu, limatitsimikizira kuti ngakhale kuti Mulungu ndi wapamwamba kwambiri, amachita chidwi ndi zimene zikuchitikira munthu aliyense payekha. Ndipotu Baibulo limati: “Iye sali kutali ndi aliyense wa ife.” (Machitidwe 17:27) M’nkhani zotsatirazi, tiona zimene Mulungu amatiuza zosonyeza kuti amachita chidwi ndi munthu aliyense payekha. Tionanso mmene anachitira zimenezi kwa anthu ena, zomwe zikusonyeza kuti amachitanso chidwi ndi inuyo.
^ ndime 3 Mawuwa achokera pa Salimo 40:17. Yehova ndi dzina la Mulungu.


text:
MUTU 13
Muziona Moyo Ngati Mmene Mulungu Amauonera
Kodi Mulungu amauona bwanji moyo?
Kodi Mulungu amakuona bwanji kuchotsa mimba?
Kodi tingasonyeze bwanji kuti timalemekeza moyo?
1. Kodi ndi ndani amene analenga zamoyo zonse?
MNENERI Yeremiya ananena kuti: “Yehova ndi Mulungu woonadi. Iye ndi Mulungu wamoyo.” (Yeremiya 10:10) Kuwonjezera pamenepo, Yehova Mulungu ndi amene analenga zinthu zonse zamoyo. Atumiki ake akumwamba ananena kuti: “Inu Yehova . . . munalenga zinthu zonse, ndipo mwa kufuna kwanu, zinakhalapo ndipo zinalengedwa.” (Chivumbulutso 4:11) Poimba nyimbo yotamanda Mulungu, nayenso Mfumu Davide anati: “Inu ndinu kasupe wa moyo.” (Salimo 36:9) Choncho moyo ndi mphatso yochokera kwa Mulungu.
2. Kodi Mulungu amatisamalira bwanji kuti tikhale ndi moyo?
2 Yehova amatisamaliranso kuti tipitirizebe kukhala ndi moyo. (Machitidwe 17:28) Amatipatsa chakudya chomwe timadya, madzi amene timamwa, mpweya umene timapuma komanso dziko limene tikukhalamoli. (Werengani Machitidwe 14:15-17.) Yehova amatipatsa zinthu zonsezi n’cholinga choti tizisangalala. Koma kuti tizisangalala ndi moyo mokwanira, tiyenera kuphunzira malamulo ake n’kumawatsatira.—Yesaya 48:17, 18.
MMENE TINGASONYEZERE KUTI TIMALEMEKEZA MOYO
3. Kodi Mulungu anachita chiyani Abele ataphedwa ndi m’bale wake?
3 Mulungu amafuna kuti tizilemekeza moyo wathu komanso wa anthu ena. Mwachitsanzo, m’nthawi ya Adamu ndi Hava, mwana wawo Kaini anakwiyira kwambiri m’bale wake Abele. Yehova anachenjeza Kaini kuti mkwiyo wakewo ungamuchititse kuti achite tchimo lalikulu. Koma iye sanamvere chenjezolo. Kaini “anam’kantha Abele m’bale wake n’kumupha.” (Genesis 4:3-8) Chifukwa cha zimenezi, Yehova anamulanga Kaini.—Genesis 4:9-11.
4. M’Chilamulo cha Mose, kodi Mulungu anasonyeza bwanji kuti amaona moyo kukhala wofunika kwambiri?
4 Patadutsa zaka zoposa 2,000, Yehova anapereka malamulo kwa Aisiraeli owathandiza kuti azimutumikira m’njira yovomerezeka. Chifukwa choti malamulowo anaperekedwa kudzera mwa Mose, nthawi zina amatchedwa Chilamulo cha Mose. Limodzi mwa malamulowo linali lakuti: “Usaphe munthu.” (Deuteronomo 5:17) Lamulo limeneli linasonyeza kuti Mulungu amaona kuti moyo wa munthu ndi wofunika kwambiri, choncho anthunso ayenera kuuona chimodzimodzi.
5. Kodi tiyenera kuiona bwanji nkhani yochotsa mimba?
5 Nanga bwanji za moyo wa mwana amene sanabadwe? Malinga ndi Chilamulo cha Mose, kupha mwana amene sanabadwe kunali kulakwa. Choncho nawonso moyo wa mwana wotere ndi wamtengo wapatali kwa Yehova. (Werengani Ekisodo 21:22, 23; Salimo 127:3.) Zimenezi zikutanthauza kuti kuchotsa mimba n’kulakwa.
6. N’chifukwa chiyani sitiyenera kudana ndi munthu aliyense?
6 Kulemekeza moyo kumaphatikizapo kuona anthu anzathu moyenera. Baibulo limati: “Aliyense amene amadana ndi m’bale wake ndi wopha munthu, ndipo mukudziwa kuti aliyense wopha munthu sadzalandira moyo wosatha.” (1 Yohane 3:15) Ngati tikufuna kudzapeza moyo wosatha, tiyenera kuchotsa maganizo aliwonse odana ndi anzathu, chifukwa zinthu zambiri zachiwawa zimachitika chifukwa cha chidani. (1 Yohane 3:11, 12) Choncho tiyenera kuyesetsa kuti tizikondana.
7. Kodi ndi makhalidwe ati amene angasonyeze kuti munthu sakulemekeza moyo?
7 Nanga kodi tingalemekeze bwanji moyo wathu? Palibe munthu amene amafuna kufa, komabe ena amaika moyo wawo pangozi chifukwa chongofuna kusangalala. Mwachitsanzo, ena amasuta fodya, chamba kapena kumwa mankhwala osokoneza bongo. Zinthu zimenezi zimawononga thupi ndipo nthawi zambiri anthu amene amazigwiritsa ntchito amafa nazo. Munthu amene ali ndi chizolowezi chogwiritsa ntchito zinthu zimenezi samaona kuti moyo ndi wopatulika. Komatu Mulungu amaona kuti makhalidwe amenewa ndi onyansa. (Werengani Aroma 6:19; 12:1; 2 Akorinto 7:1.) Kuti titumikire Mulungu m’njira yovomerezeka, tiyenera kuyesetsa kusiya makhalidwe oipa amenewa ngakhale kuti kuchita zimenezi kungakhale kovuta kwambiri. Yehova angatithandize kuti tisiye makhalidwewa ndipo amayamikira akamaona kuti tikuyesetsa kusamalira moyo wathu podziwa kuti ndi mphatso yamtengo wapatali.
8. N’chifukwa chiyani nthawi zonse tiyenera kupewa zinthu zimene zingachititse ngozi?
8 Munthu amene amalemekeza moyo, nthawi zonse amaganiziranso zimene angachite kuti apewe ngozi. Choncho ngati ifeyo timalemekeza moyo, sitingachite zinthu mosasamala ndiponso sitingachite zinthu zimene zingaike moyo pa ngozi n’cholinga chongofuna kusangalala. Tidzapewa kuyendetsa galimoto kapena njinga mosasamala. Tidzapewanso masewera aliwonse achiwawa ndi oopsa. (Salimo 11:5) Lamulo lina limene Mulungu anapereka kwa Aisiraeli linkanena kuti: “Ukamanga nyumba yatsopano [ya denga lafulati] uzimanganso kampanda padenga la nyumbayo kuopera kuti ungaike mlandu wa magazi panyumba yako ngati munthu atagwa kuchokera padengapo.” (Deuteronomo 22:8) Mogwirizana ndi mfundo ya m’lamulo limeneli, muyenera kusamalira masitepe komanso zinthu zina kuopera kuti wina angagwe n’kuvulala. Ngati muli ndi galimoto kapena njinga, onetsetsani kuti ili ndi zonse zofunikira poyenda pamsewu. Muziyesetsa kusamalira nyumba, galimoto kapena njinga yanu kuti zisaike moyo wanu kapena wa anthu ena pangozi.
9. Kodi moyo wa zinyama tiyenera kuuona bwanji?
9 Nanga bwanji za moyo wa zinyama? Mulungu amauonanso kuti ndi wopatulika. Iye amalola kupha nyama kuti tipeze chakudya, zovala kapena pofuna kuteteza anthu. (Genesis 3:21; 9:3; Ekisodo 21:28) Komabe kuchitira nkhanza nyama kapena kuzipha pongofuna kusewera n’kulakwa ndipo kungasonyeze kusalemekeza moyo.—Miyambo 12:10.
MMENE TINGASONYEZERE KUTI TIMALEMEKEZA MAGAZI
10. Kodi Mulungu anasonyeza bwanji kuti pali kugwirizana pakati pa moyo ndi magazi?
10 Kaini atapha m’bale wake Abele, Yehova anamuuza kuti: “Magazi a m’bale wako akundilirira munthaka.” (Genesis 4:10) Pamene Mulungu ananena kuti “magazi” ankatanthauza moyo wa Abele. Kaini ankafunika kulangidwa chifukwa choti wapha m’bale wake. Zinali ngati magazi, kapena kuti moyo wa Abele unkapempha kuti Yehova achite chilungamo. Pambuyo pa Chigumula, Mulungu anasonyezanso kugwirizana komwe kulipo pakati pa moyo ndi magazi. Chigumula chisanachitike anthu ankangodya zipatso, mtedza, masamba ndi zinthu zina zakumunda. Koma pambuyo pa Chigumula, Yehova anauza Nowa ndi ana ake kuti: “Nyama yamoyo iliyonse ikhale chakudya chanu.” Komabe Mulungu anawaletsa chinthu chimodzi. Iye anawauza kuti: “Musadye nyama pamodzi ndi magazi ake, amene ndiwo moyo wake.” (Genesis 1:29; 9:3, 4) Zimenezi zikusonyeza kuti Yehova amaona moyo ndi magazi kukhala zogwirizana kwambiri.
11. Kuyambira m’nthawi ya Nowa, kodi Mulungu anapereka lamulo lotani pa nkhani ya magazi?
11 Timasonyeza kuti timalemekeza magazi tikamapewa kuwadya. M’Chilamulo chimene Yehova anapereka kwa Aisiraeli, anawalamula kuti: “Munthu aliyense mwa ana a Isiraeli . . . akapita kosaka nyama, ndipo wapha nyama kapena mbalame yololeka kudya, azithira magazi ake pansi ndi kuwafotsera ndi dothi. . . . Ndauza ana a Isiraeli kuti: ‘Musamadye magazi a nyama iliyonse.’” (Levitiko 17:13, 14) Zimenezi zikusonyeza kuti lamulo la Mulungu loletsa kudya magazi, lomwe linaperekedwa kwa Nowa zaka 800 m’mbuyomo, linali likugwirabe ntchito. Zikusonyezanso bwino mmene Yehova ankaionera nkhaniyi. Iye analola kuti atumiki ake angathe kudya nyama koma osati magazi ake. Iwo ankayenera kuthira magaziwo pansi, zomwe zinali ngati kubwezera moyo wa nyamayo kwa Mulungu.
12. M’nthawi ya atumwi, kodi mzimu woyera unapereka lamulo lotani lomwe likugwirabe ntchito masiku ano?
12 Akhristu anapatsidwanso lamulo lomweli. M’nthawi ya Akhristu oyambirira, atumwi ndi amuna ena omwe ankatsogolera pakati pa otsatira a Yesu anasonkhana kuti asankhe malamulo amene anthu onse mumpingo wachikhristu ankayenera kutsatira. Atakambirana, anagwirizana mfundo iyi: “Mzimu woyera pamodzi ndi ife taona kuti ndi bwino kuti tisakusenzetseni mtolo wolemera, kupatula zinthu zofunika zokhazi zomwe ndi kupitiriza kupewa zinthu zoperekedwa nsembe kwa mafano, magazi, zopotola, ndi dama.” (Machitidwe 15:28, 29; 21:25) Choncho tiyenera ‘kupewa magazi.’ Mulungu amaona kuti kupewa magazi n’kofunika kwambiri mofanana ndi kupewa chiwerewere ndiponso kulambira mafano.
13. Fotokozani chitsanzo chosonyeza kuti lamulo loletsa magazi likuphatikizanso nkhani yoikidwa magazi kuchipatala.
13 Kodi lamulo loti tiyenera kupewa magazi likuphatikizanso kuikidwa magazi kuchipatala? Inde. Tiyerekezere motere: Tinene kuti dokotala wakuuzani kuti musiye mowa. Kodi zimenezi zingatanthauze kuti simukuyenera kumwa mowa koma mukhoza kungodziika dilipi ya mowawo? Ayi. N’chimodzimodzinso ndi nkhani ya magazi. Kupewa magazi kumatanthauza kusalola kuti m’thupi mwathu mulowe magazi mwa njira iliyonse. Choncho lamulo loletsa magazi likutanthauza kuti sitiyenera kulola munthu aliyense kuti atiike magazi m’thupi mwathu.
14, 15. Kodi Mkhristu angatani ngati madokotala atamuuza kuti akufunika amupatse magazi, ndipo n’chifukwa chiyani angatero?
14 Koma kodi zingakhale bwanji ngati Mkhristu wavulala kwambiri kapena ngati akufunika kupangidwa opaleshoni yaikulu? Tiyerekeze kuti madokotala amuuza kuti akufunika kuikidwa magazi, apo ayi amwalira. N’zoona kuti Mkhristu sangafune kufa komabe pofuna kutetezera mphatso yamtengo wapatali ya moyo, iye angavomere kulandira thandizo lina limene silingaphatikizepo kugwiritsa ntchito magazi molakwika. Choncho iye angasankhe kulandira thandizo loterolo ngati lilipo ndiponso angalandire mankhwala ena m’malo mwa magazi.
15 Kodi Mkhristu angaphwanye lamulo la Mulungu n’cholinga chofuna kutalikitsako moyo wake m’dziko loipali? Yesu anati: “Aliyense wofuna kupulumutsa moyo wake adzautaya, koma aliyense wotaya moyo wake chifukwa cha ine adzaupeza.” (Mateyu 16:25) N’zoona kuti sitimafuna kufa. Koma ngati tingaphwanye lamulo la Mulungu pofuna kuyesa kupulumutsa moyo womwe tili nawowu, tingataye mwayi wodzapeza moyo wosatha. Choncho ndi bwino kukhulupirira Mulungu komanso kutsatira malamulo ake olungama. Ndipotu ngakhale titafa chifukwa cha vuto linalake, iye popeza ndi amene anatipatsa moyo, adzatikumbukira n’kutibwezera moyo wathu, womwe ndi mphatso yamtengo wapatali.—Yohane 5:28, 29; Aheberi 11:6.
16. Kodi atumiki a Mulungu amatsimikiza mtima kuchita chiyani pa nkhani ya magazi?
16 Masiku ano, atumiki a Mulungu okhulupirika amayesetsa kutsatira lamulo la Mulungu lokhudza magazi zivute zitani. Iwo samadya magazi mwa njira iliyonse komanso salola kupatsidwa magazi kuchipatala. * Iwo amakhulupirira kuti Mulungu yemwe anapanga magazi amadziwa zinthu zimene zili zabwino. Kodi inunso mumakhulupirira zimenezi?
KUGWIRITSA NTCHITO MAGAZI KOYENERA
17. M’nthawi ya Aisiraeli, kodi ndi njira iti yokha yogwiritsa ntchito magazi imene Yehova Mulungu ankavomereza?
17 Chilamulo cha Mose chinafotokoza kwambiri za njira yoyenera yogwiritsa ntchito magazi. Ponena za kulambira kumene Aisiraeli ankayenera kuchita, Yehova analamula kuti: “Moyo wa nyama uli m’magazi ndipo ine ndakuikirani magazi paguwa lansembe kuti azikuphimbirani machimo. Zili choncho popeza magazi ndiwo amaphimba machimo.” (Levitiko 17:11) Aisiraeli akachimwa ankatha kukhululukidwa ngati apereka nsembe ya nyama ndiponso kupereka magazi ake ena paguwa la nsembe. Ankapereka nsembe zimenezi kuchihema ndipo pambuyo poti kachisi wamangidwa anayamba kupereka nsembezi kumeneko. Njira yokhayi ndi yomwe inali yoyenera yogwiritsira ntchito magazi.
18. Kodi timapeza madalitso otani chifukwa cha nsembe ya magazi a Yesu?
18 Akhristu oona samapereka nsembe za nyama kapena kuika magazi a nyama paguwa la nsembe chifukwa satsatira Chilamulo cha Mose. (Aheberi 10:1) Komabe kuika magazi paguwa la nsembe komwe Aisiraeli ankachita kunkaimira nsembe yamtengo wapatali ya Mwana wa Mulungu, Yesu Khristu. Monga mmene tinaphunzirira m’Mutu 5, Yesu anapereka moyo wake kuti apulumutse anthu ndipo analola kuti magazi ake akhetsedwe ngati nsembe. Kenako anapita kumwamba kumene Mulungu analandira nsembe ya moyo wangwiro imene Yesu anapereka ali padziko lapansi. Nsembe imene anaperekayi inali yokwanira ndipo sinkafunika kubwerezedwanso. (Aheberi 9:11, 12) Zimenezi zinapereka mwayi woti tizitha kukhululukidwa machimo athu ndiponso woti tidzapeze moyo wosatha. (Mateyu 20:28; Yohane 3:16) Kugwiritsa ntchito magazi mwa njira imeneyi kunali kofunika kwambiri. (1 Petulo 1:18, 19) Tingadzapeze moyo wosatha ngati timakhulupirira nsembe ya Yesu.
19. Kodi muyenera kuchita chiyani kuti mukhale “woyera pa mlandu wa magazi a anthu onse”?
19 Tiyenera kuyamikira Yehova Mulungu chifukwa cha mphatso ya moyo imene anatipatsa. Ndipo zimenezi ziyenera kutilimbikitsa kuuza ena kuti akhoza kudzakhala ndi moyo wosatha ngati angakhulupirire nsembe ya Yesu. Kutengera chitsanzo cha Mulungu chodera nkhawa ena kuyenera kutilimbikitsa kugwira ntchito imeneyi modzipereka kwambiri. (Werengani Ezekieli 3:17-21.) Ngati titagwira ntchito imene tapatsidwayi mwakhama, tidzatha kunena mawu ngati amene mtumwi Paulo ananena akuti: “Ndine woyera pa mlandu wa magazi a anthu onse. Pakuti sindinakubisireni kanthu, koma ndinakuuzani chifuniro chonse cha Mulungu.” (Machitidwe 20:26, 27) Kuuza ena za Mulungu ndiponso zimene amafuna ndi njira yabwino yosonyezera kuti timalemekeza moyo komanso magazi.
^ ndime 16 Kuti mudziwe zambiri zokhudza thandizo limene mungalandire m’malo mwa magazi, onani tsamba 13-17 m’kabuku kakuti Kodi Mwazi Ungapulumutse Motani Moyo Wanu?, kofalitsidwa ndi Mboni za Yehova.


text:
JW LAIBULALE
Yambani Kugwiritsa Ntchito JW Laibulale ya pa Zipangizo za Android
Zikomo kwambiri chifukwa chosankha kugwiritsa ntchito JW Laibulale. Pulogalamuyi inakonzedwa kuti izithandiza anthu kuwerenga ndiponso kuphunzira Baibulo. Pali bokosi limene lili ndi zinthu zikuluzikulu za mu pulogalamuyi. Kuti mutsegule bokosili, yendetsani chala chanu pasikirini kuchokera kumanzere kupita kumanja kapena pitani pabatani la Menyu lomwe lili kumanzere m’mwamba.
Baibulo
Mukadina pamene palembedwa kuti Bible, mupeza Mabaibulo a zinenero zosiyanasiyana. Kuti mutsegule Baibulo, dinani buku la m’Baibulo limene mukufuna kenako pitani pa chaputala chimene mukufuna kuwerenga. Mukamawerenga mungathenso kuona mawu am’munsi, malifalensi olozera ku mavesi ena ndiponso mmene vesilo linamasulidwira m’Mabaibulo ena.
Kuti muwerenge lemba lina, tsegulaninso bokosi lija kenako dinaninso pamene palembedwa kuti Bible kuti muone mabuku onse a m’Baibulo.
Mabuku ndi Zinthu Zina
Mukadina pamene palembedwa kuti Publications mupeza mabuku, timapepala, timabuku, mavidiyo komanso zinthu zongomvetsera za zinenero zosiyanasiyana. Kuti muwerenge nkhani inayake, sankhani buku, kenako nkhani imene mukufuna. Mukamawerenga mukhozanso kutsegula malemba amene ali m’nkhaniyo. Ngati mutadina pavesi limene mwatsegulalo, mukhoza kutsegula chaputala chonse chimene pachokera lembalo.
Kuti mutsegule buku lina, bwereraninso poyambirira paja, kenako tsegulaninso pamene alemba kuti Publications kuti muone mayina a mabuku onse.
Lemba la Tsiku
Kuti mutsegule lemba la tsiku, tsegulaninso bokosi lija n’kusankha mawu akuti Daily Text.
Intaneti
Mbali imene alemba kuti Online m’bokosi lija imakuthandizani kutsegula mawebusaiti athu ovomerezeka.
Kupeza Zinthu Zatsopano
Onetsetsani kuti JW Laibulale yanu mukumaichita “update” pafupipafupi kuti muzitha kugwiritsa ntchito zinthu zatsopano zimene zaikidwa.
Mungachite bwino kuonetsetsa kuti muli ndi pulogalamu yatsopano ya Android yogwirizana ndi chipangizo chanucho. Kuti mudziwe zambiri dinani linki iyi: https://support.google.com/nexus/answer/4457705.
Ngati mukufuna, mukhoza kutchera chipangizo chanucho kuti chizichita chokha “update” mapulogalamu omwe ali m’chipangizocho. Kuti mudziwe zambiri dinani linki iyi: https://support.google.com/googleplay/answer/113412.


text:
7 September 2016 Last updated at: 11:40 AM
Nonse okonda kutukwana chenjerani: zaka zisanu kundende mukapezeka mukutukwana
Palibe kutsuka mkamwa mwachikunja, mukatero mukapezeka kujere ndi kugwira ya kalavula gaga.
Mkulu wina ku Ntchisi amulamula kukakhala ku ndende kwa zaka zisanu pa chifukwa chotukwana mayi wake ndi kutchula ziwalo zobisika.
Malingana ndi bwalo lalin’gono la mu boma la Ntchisi, a Pilirani Banda omwe ndi a zaka 27, akuyenera kukakhala kundende chifukwa anatukwana koopsa mayi wawo.
Bwaloli linamva kuti pa 2 August chaka chomwe chino, a Banda anapsetsana mtima ndi mayi wawo. Anasinthana Chichewa chosakhala bwino ndipo a Banda anakwiya kwambiri ndi kuyamba kutukwana mayi wawo chikunja, kutchula ziwalo zobisika za mayi wawo ndi kuwaopseza kuti awapweteka ku malo obisikawo.
A Banda atafunsidwa za mlandu uwu iwo anauvomela.
Woweluza milandu pa bwaloli, Yohane Nkhata, sanachedwe koma kuwagamula a Banda kuti apite ku ndende akagwile ukaidi wa kalavula gaga kwa zaka zisanu.
A Banda anagamulidwa chotere pa chifukwa chogwilitsa mau otukwana amene anali ndi cholinga chofuna kupsetsa mtima munthu ndi kumupangitsa kuti apalamule mlandu.
A Malawi ambiri saona cholakwika ndi kutukwana maka achinyamata a mu sukulu za ukachenjede amene akakwera basi zawo amatulutsa mitu pa windo ndi kumatukwana anthu. Mwina posachedwa nawo amangidwa.
4 Comments On "Nonse okonda kutukwana chenjerani: zaka zisanu kundende mukapezeka mukutukwana"
-
a Malawi 24 musiye kumalemba nkhani mu chiyankhulo cha english, muzilemba chichewa chomwechi. izi zakhala chonchi chifukwa mumavutika kulemba kwambiri, nthawi zonse nkhani yonse imangokhala ndi zolakwika
-
Iyi ndi nkhani yabwino kwambiri ku mtundu wa Malawi ofunika malamulo amenewa azigwira ntchito ngakhale malo omwera mowa ndi malo achisangalaro aliwonse chifukwa mchitidwe onukhawu ukuchulukira ena amalankhula mawu olawula ngakhale mu mini bus “nthawi ina ndinatukwanidwapo ndi driver ndi conducter wa minibus chifukwa chakuti tinakangana pankhani ya mtengo umene ndinawona kuti unali okwera kwambili ati chifukwa patsikuli ma transport amavuta ndiye a ma minibus anapezerapo mwayi obera anthu chonde a Police tithandizeni pogwira ndikumanga anthu onse opanda ulemu komanso odzetsa chisokonezo mdziko muno popanda kuyang’ana nkhope kapena chipani chi ochimwayo ndatha ine wanu Kantukodooka Buluku lasato sasita
-
iyeyo ndiwachamba
zoona anganatukwane amai ake zoona
yalakwa imeneyo
-
Muthu kutukwana mayi ake kaya Bambi ake ofunika kupha straight.alibe mzimu ameneyu,zasiyana kuyamba ndiwapadela,opo pokha mphunzo silichedwa ayi not your parents no


text:
NKHANI YA PACHIKUTO | KODI MULUNGU AMAGWIRIZANA NDI ZOTI ANTHU AZIMENYA NKHONDO?
Kodi Mulungu Ankagwirizana Ndi Zoti Anthu Azimenya Nkhondo M’nthawi ya Atumwi?
Mofanana ndi Aisiraeli, Ayuda a m’nthawi ya atumwi ankaponderezedwa kwambiri ndi ulamuliro wa Roma. N’zosakayikitsa kuti nawonso ankapemphera mobwerezabwereza kuti Mulungu awathandize. Popeza kuti anali atamva za Yesu, yemwe ena ankakhulupirira kuti ndi Mesiya, n’kutheka kuti ‘ankayembekezera kuti munthu ameneyu ndi amene adzapulumutse Isiraeli’ ku ulamuliro woponderezawu. (Luka 24:21) Komabe zinthu sizinasinthe moti mu 70 C.E., asilikali a Roma anawononga mzinda wa Yerusalemu limodzi ndi kachisi wake.
Kodi n’chifukwa chiyani Mulungu sanawathandize ngati mmene anachitira ndi Aisiraeli aja? Nanga n’chifukwa chiyani sanawalamule kuti amenye nkhondo n’cholinga choti adzipulumutse? Kodi Mulungu anali atasintha maganizo? Ayi. Tikutero chifukwa pa nthawiyi, Ayuda anali atasiya kumvera Mulungu ndipo anakana kuti Yesu ndi Mesiya. (Machitidwe 2:36) Choncho Yehova anali atasiya kuwaona kuti ndi anthu ake apadera.—Mateyu 23:37, 38.
Mulungu anali atasiya kuteteza Ayuda ndipo sankawathandiza akamamenya nkhondo. Yesu ananeneratu kuti chifukwa choti mtunduwu unali wosamvera, Mulungu adzasankha mtundu wina watsopano kuti uwalowe m’malo. Baibulo limatchula mtundu watsopanowu kuti “Isiraeli wa Mulungu.” (Agalatiya 6:16; Mateyu 21:43) Akhristu amene anadzozedwa ndi mzimu woyera m’nthawi ya atumwi, analinso m’gulu limeneli. N’chifukwa chake anauzidwa kuti: “Tsopano ndinu mtundu wa anthu a Mulungu.”—1 Petulo 2:9, 10.
Popeza Akhristu odzozedwawa anali “anthu a Mulungu,” kodi Mulunguyo akanawamenyera nkhondo kuti Aroma asiye kuwapondereza? Kapena akanawalamula kuti amenyane nawo? Ayi, sanawalamule kuti achite zimenezi. Chifukwa chiyani? Monga taonera m’nkhani yapita ija, Mulungu ndi amene ankasankha nthawi yoyenera yoti anthu amenye nkhondo. Choncho tinganene kuti Mulungu anasankha kuti asamenye nkhondo m’nthawi ya atumwi.
Mofanana ndi Aisiraeli akale, Akhristu a m’nthawi ya atumwi ankafunika kudikira mpaka nthawi itakwana yoti Mulungu awononge anthu oipa komanso opondereza ena. Pa nthawiyi Mulungu sanawalamule kuti amenye nkhondo. Ndipotu Yesu Khristu sankaphunzitsa otsatira ake kuti azimenya nkhondo, koma anawauza kuti: “Pitirizani kukonda adani anu ndi kupempherera amene akukuzunzani.” (Mateyu 5:44) Komanso pa nthawi imene ankaneneratu za kuwonongedwa kwa mzinda wa Yerusalemu, Yesu sanauze ophunzira ake kuti adzamenye nkhondo, koma kuti adzathawire kumapiri. Ophunzira akewo anatsatiradi malangizowa.—Luka 21:20, 21.
Nayenso mtumwi Paulo analemba kuti: “Musabwezere choipa, . . . Pakuti Malemba amati: ‘Kubwezera ndi kwanga, ndidzawabwezera ndine, watero Yehova.’” (Aroma 12:19) Zimene Paulo analembazi n’zofanana ndi zimene Mulungu anauza Aisiraeli kale kwambiri pa lemba la Levitiko 19:18 komanso pa Deuteronomo 32:35. Monga taonera m’nkhani yapita ija, Mulungu ankathandiza Aisiraeli akamalimbana ndi adani awo. Choncho, zimene Paulo ananenazi zikusonyeza kuti Mulungu sanasinthe maganizo pa nkhani ya nkhondo. Pa nthawiyi ankaonabe kuti nkhondo ndi njira yabwino yochotsera anthu oipa komanso yothandizira atumiki ake kuti asiye kuponderezedwa. Komabe mofanana ndi m’nthawi ya Aisiraeli, Mulungu ndi yemwe ankasankha woti amenye nkhondo komanso nthawi yoyenera kumenya nkhondoyo.
Apatu n’zoonekeratu kuti Mulungu sanalamule Akhristu a m’nthawi ya Atumwi kuti azimenya nkhondo. Nanga bwanji masiku ano? Kodi pali gulu linalake limene Mulungu walilamula kuti lizimenya nkhondo? Kapena akumathandiza atumiki ake powamenyera nkhondo? Nkhani yotsatirayi itithandiza kudziwa mayankho a mafunsowa.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
25 Awa ndi mawu amene Yeremiya anauzidwa onena za anthu onse a mu Yuda m’chaka chachinayi cha ulamuliro wa Yehoyakimu+ mwana wa Yosiya, mfumu ya Yuda, chimenenso chinali chaka choyamba cha ulamuliro wa Nebukadirezara mfumu ya Babulo.
2 Mneneri Yeremiya analankhula mawu amenewa ponena za anthu onse a mu Yuda komanso ponena za anthu onse okhala mu Yerusalemu kuti:
3 “Kuyambira m’chaka cha 13 cha ulamuliro wa Yosiya+ mwana wa Amoni, mfumu ya Yuda, kufikira lero, zaka 23 zonsezi, Yehova wakhala akundiuza mawu ndipo ine ndakhala ndikukuuzani mawuwo, kudzuka m’mawa kwambiri ndi kukuuzani mawu akewo koma simunandimvere.+
4 Yehova anakutumizirani atumiki ake onse aneneri. Anali kudzuka m’mawa kwambiri ndi kuwatumiza, koma inu simunawamvere+ kapena kutchera khutu lanu kuti mumvetsere.+
5 Aneneriwo anali kukuuzani kuti, ‘Chonde, aliyense wa inu atembenuke ndi kusiya njira yake yoipa ndi zochita zake zoipa+ kuti mupitirize kukhala m’dziko limene Yehova anakupatsani, inuyo ndi makolo anu. Anakupatsani dzikoli kuti chikhale cholowa chanu kwa nthawi yaitali.+
6 Ndipo musatsatire milungu ina kuti muziitumikira ndi kuigwadira. Mukachita zimenezo mudzandikhumudwitsa chifukwa cha mafano anu amene mudzapanga, ndipo ineyo ndidzakugwetserani tsoka.’+
7 “‘Koma simunandimvere,’ watero Yehova, ‘ndipo munachita zimenezo n’cholinga chondikhumudwitsa ndi mafano anu. Zimenezi zakubweretserani tsoka.’+
8 “Choncho Yehova wa makamu wanena kuti, ‘“Popeza simunamvere mawu anga,
9 ndikuitana mafuko onse akumpoto,”+ watero Yehova, “ndipo ndikuitananso Nebukadirezara mfumu ya Babulo, mtumiki wanga.+ Ndikuitana anthu amenewa kuti aukire dziko lino+ ndi anthu okhala mmenemo, komanso kuti aukire mitundu yonse yokuzungulirani.+ Ndidzakuwonongani inuyo ndi mitundu yonse yokuzungulirani, ndi kukusandutsani chinthu chodabwitsa chimene azidzachiimbira mluzu+ ndipo malo anu adzakhala mabwinja mpaka kalekale.+
10 Ndidzathetsa phokoso lachikondwerero ndi phokoso lakusangalala m’malowo.+ Ndidzathetsanso mawu osangalala a mkwati ndi a mkwatibwi.+ Simudzamvekanso kupera kwa mphero+ ndipo simudzaonekanso kuwala kwa nyale.+
11 Dziko lonseli lidzakhala bwinja, chinthu chodabwitsa, ndipo mitundu imeneyi idzatumikira mfumu ya ku Babulo zaka 70.”’+
12 “‘Ndiyeno zaka 70 zimenezo zikadzakwanira,+ ndidzabwezera mfumu ya Babulo ndi mtundu umenewo zolakwa zawo.+ Ndidzabwezera zolakwa za dziko la Akasidi+ ndipo dziko lawolo lidzakhala mabwinja mpaka kalekale,’+ watero Yehova.
13 Mawu anga onse amene ndinanena motsutsana ndi dzikolo ndidzawakwaniritsa. Ndidzakwaniritsa zonse zolembedwa m’buku ili, zimene Yeremiya wanenera kuti zidzachitikira mitundu yonse.+
14 Pakuti mitundu yambiri ndi mafumu otchuka+ agwiritsa ntchito anthu anga monga antchito awo.+ Chotero ndidzawabwezera mogwirizana ndi zochita zawo ndiponso mogwirizana ndi ntchito za manja awo.’”+
15 Yehova Mulungu wa Isiraeli anandiuza kuti: “Landira chikho ichi chimene chili m’dzanja langa. Mmenemu muli vinyo wa mkwiyo ndipo ukamwetse mitundu yonse imene ndikukutumizako.+
16 Iwo akamwe ndi kudzandira uku ndi uku ndipo akakhale ngati anthu amisala chifukwa cha lupanga limene ndikuwatumizira pakati pawo.”+
17 Choncho ndinatenga chikho chija chimene chinali m’dzanja la Yehova ndipo ndinamwetsa mitundu yonse imene Yehova ananditumizako.+
18 Mitunduyo ndi iyi: Yerusalemu ndi mizinda ya Yuda pamodzi ndi mafumu ake ndi akalonga ake. Ndinawamwetsa kuti mizinda yawo ikhale bwinja, chinthu chodabwitsa+ chimene anthu azidzachiimbira mluzu, ndiponso kuti ikhale yotembereredwa. Zimenezi zatsala pang’ono kuchitika.+
19 Ndinamwetsanso Farao mfumu ya Iguputo, atumiki ake, akalonga ake ndi anthu ake onse,+
20 khamu lonse la anthu a mitundu yosiyanasiyana, mafumu onse a dziko la Uzi,+ mafumu onse a dziko la Afilisiti,+ Asikeloni,+ Gaza,+ Ekironi+ ndi otsala onse a ku Asidodi,+
21 Edomu,+ Mowabu+ ndi ana a Amoni,+
22 mafumu onse a Turo,+ mafumu onse a Sidoni+ ndi mafumu a pachilumba cha m’nyanja.
23 Ndinamwetsanso Dedani,+ Tema,+ Buza, onse odulira ndevu zawo zam’mbali,+
24 mafumu onse a Aluya,+ mafumu onse a anthu a mitundu yosiyanasiyana amene amakhala m’chipululu,
25 mafumu onse a Zimiri, mafumu onse a Elamu,+ mafumu onse a Amedi,+
26 mafumu onse akumpoto, akutali ndi apafupi, mmodzi ndi mmodzi wa iwo, ndipo ndinamwetsanso maufumu ena onse a padziko lapansi. Mfumu ya Sesaki+ nayonso idzamwa pambuyo pa onsewa.
27 “Ndiyeno ukawauze kuti, ‘Yehova wa makamu, Mulungu wa Isiraeli wanena kuti: “Imwani, muledzere, musanze ndi kugwa osadzukanso+ chifukwa cha lupanga limene ndikukutumizirani pakati panu.”’+
28 Ngati angakakane kulandira chikhochi m’manja mwako kuti amwe ukawauze kuti, ‘Yehova wa makamu wanena kuti: “Mumwabe basi.+
29 Ndipo taonani! pobweretsa tsoka, ndiyamba ndi mzinda wotchedwa ndi dzina langa.+ Kodi inuyo mukufuna kuti musalandire chilango?”’+
“‘Chilangochi sichikuphonyani pakuti ndikuitana lupanga kuti liukire anthu onse okhala padziko lapansi,’ watero Yehova wa makamu.
30 “Ndiyeno iweyo, unenere mawu onsewa, ndipo anthuwo uwauze kuti, ‘Yehova adzabangula ngati mkango ali kumwamba,+ ndipo adzafuula ali kumalo ake oyera kumene amakhala.+ Iye adzabanguliradi malo ake okhalapo a padziko lapansi. Adzaimbira anthu onse okhala padziko lapansi nyimbo yofanana ndi imene anthu oponda mphesa amaimba.’+
31 “‘Phokoso lidzamveka kumalekezero a dziko lapansi, pakuti Yehova akufuna kuimba mlandu mitundu ya anthu.+ Iye mwini adzalimbana ndi anthu onse powaweruza.+ Anthu oipa adzawapha ndi lupanga,’+ watero Yehova.
32 “Yehova wa makamu wanena kuti, ‘Taonani! Tsoka likuyenda kuchokera mu mtundu wina kupita mu mtundu wina,+ ndipo mkuntho wamphamvu udzafika kuchokera kumalekezero a dziko lapansi.+
33 Pa tsiku limenelo padzakhala anthu ophedwa ndi Yehova kuchokera kumalekezero a dziko lapansi kufikanso kumalekezero ena a dziko lapansi.+ Sadzawalira maliro, kuwasonkhanitsa pamodzi, kapena kuwaika m’manda.+ Iwo adzakhala ngati manyowa panthaka.’+
34 “Fuulani, ndipo lirani abusa inu!+ Gubuduzikani pafumbi+ inu anthu otchuka pakati pa gulu la nkhosa,+ chifukwa masiku a kuphedwa ndi kubalalitsidwa kwanu afika+ ndipo mudzagwa ndi kuphwanyika ngati chiwiya chosiririka!+
35 Abusa alibe malo othawirako, ndipo njira yothawira ya anthu otchuka pakati pa gulu la nkhosa yatha.+
36 Tamverani! Kulira kwa abusa ndi anthu otchuka pakati pa gulu la nkhosa, chifukwa Yehova akuwononga malo awo odyetserako nkhosa.
37 Malo okhalako amtendere asanduka opanda chamoyo chilichonse chifukwa cha mkwiyo woyaka moto wa Yehova.+
38 Iye watuluka m’malo ake okhalamo ngati mkango wamphamvu wolusa.+ Dziko lawo lasanduka chinthu chodabwitsa chifukwa cha lupanga loopsa komanso chifukwa cha mkwiyo wake woyaka moto.”+
Patsani ena
Patsani ena
Yeremiya 25
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=25&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D25%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
49 Ponena za ana a Amoni+ Yehova wanena kuti: “Kodi Isiraeli alibe ana aamuna, kapena kodi alibe wolandira cholowa? N’chifukwa chiyani Malikamu+ watenga Gadi+ kukhala cholowa chake? N’chifukwa chiyani anthu olambira Malikamu akukhala m’mizinda ya Isiraeli?”+
2 “‘Choncho taonani! Masiku adzafika,’ watero Yehova, ‘ndipo Raba,+ umene ndi mzinda wa ana a Amoni, ndidzaulizira chizindikiro chakuti kukubwera nkhondo.+ Ndipo mzindawu udzasanduka bwinja ndi mulu wadothi.+ Midzi yake yozungulira+ idzatenthedwa.’+
“‘Isiraeli adzatenga dziko la anthu amene analanda dziko lake,’+ watero Yehova.
3 “‘Fuula+ iwe Hesiboni+ pakuti mzinda wa Ai wafunkhidwa zinthu zake! Lirani inu midzi yozungulira Raba. Valani ziguduli.+ Lirani mokuwa ndi kuyendayenda m’makola amiyala chifukwa Malikamu adzatengedwa kupita ku ukapolo+ pamodzi ndi ansembe ndi akalonga ake onse.+
4 Bwanji umadzitama chifukwa cha zigwa zako, zigwa zoyenda madzi,+ iwe mwana wamkazi wosakhulupirika? Iwe ukudalira chuma chako,+ ponena kuti: “Ndani angabwere kwa ine?”’”+
5 “Yehova wa makamu, Ambuye Wamkulu Koposa+ wanena kuti, ‘Ine ndikukubweretsera chinthu chochititsa mantha+ kuchokera kwa anthu onse okuzungulira. Ndiponso anthu inu mudzabalalitsidwa, aliyense kulowera kwake,+ ndipo sipadzapezeka wosonkhanitsa pamodzi anthu othawawo.’”
6 “‘Pambuyo pake ndidzasonkhanitsa ana a Amoni+ amene anagwidwa ndi kutengedwa kupita kudziko lina,’ watero Yehova.”
7 Ponena za Edomu, Yehova wa makamu wanena kuti: “Kodi nzeru+ zinatha ku Temani?+ Kodi anthu ozindikira sakuperekanso malangizo anzeru? Kodi nzeru zawo zavunda?+
8 Thawani!+ Bwererani! Pitani kumalo otsika kuti mukakhale kumeneko,+ inu okhala ku Dedani!+ Pakuti Esau ndidzamugwetsera tsoka pa nthawi yomulanga.+
9 Kodi okolola mphesa atabwera kwa iwe sadzasiyako zina zoti ena akunkhe? Ndipotu akuba atakubwerera usiku, adzangowononga zokhazo zimene akufuna.+
10 Koma ine ndidzawononga zinthu zonse za Esau ndi kumusiya alibiretu kalikonse.+ Ndidzavundukula malo ake obisika+ moti munthu sadzatha kubisala.+ Mbadwa zake, abale ake ndi anthu oyandikana naye adzafunkhidwa,+ ndipo Esau sadzakhalaponso.+
11 Asiyeni ana anu amasiye.+ Ine ndidzawasiya amoyo ndipo akazi anu amasiye adzandikhulupirira.”+
12 Yehova wanena kuti: “Taonani! Ngakhale kuti sanazolowere kumwa za m’kapu, iwo adzamwa ndithu.+ Kodi iwe udzasiyidwa osapatsidwa chilango? Ayi, sudzasiyidwa osapatsidwa chilango pakuti udzamwa ndithu za m’kapumo.”+
13 “Ine ndalumbira pa dzina langa+ kuti Bozira+ adzakhala chinthu chodabwitsa, chotonzedwa ndiponso malo owonongedwa.+ Iye adzakhala wotembereredwa ndipo mizinda yake yonse idzakhala mabwinja mpaka kalekale,”+ watero Yehova.
14 Ndamva uthenga wochokera kwa Yehova ndipo nthumwi yatumidwa kwa anthu a mitundu ina kukanena kuti: “Sonkhanani, muukireni ndi kumuthira nkhondo.”+
15 “Taona! Ndakuchepetsa pakati pa mitundu ina, ndipo ndakupeputsa pakati pa anthu.+
16 Iwe unachititsa anthu kunjenjemera ndiponso unali ndi mtima wodzikuza,+ koma zimenezi zakunyenga, iwe amene ukukhala m’malo obisika a m’thanthwe pamwamba pa phiri. Ngakhale kuti umamanga chisa chako pamwamba kwambiri ngati chiwombankhanga+ ndidzakugwetsa kuchoka pamenepo,”+ watero Yehova.
17 “Edomu adzakhala chinthu chodabwitsa.+ Aliyense wodutsa pafupi naye adzamuyang’anitsitsa modabwa ndi kumuimbira mluzu chifukwa cha miliri yonse imene idzamugwera.+
18 Monga mmene Sodomu ndi Gomora pamodzi ndi midzi yapafupi inawonongedwera,+ Edomu adzawonongedwanso moti palibe munthu amene adzakhalanso m’dzikolo. Mwana wa munthu sadzakhalanso mmenemo ngati mlendo,”+ watero Yehova.
19 “Taona! Wina adzabwera ngati mkango+ kuchokera m’nkhalango zowirira za m’mphepete mwa Yorodano. Iye adzafika pamalo otetezeka+ odyetsera nkhosa koma m’kanthawi kochepa ndidzamuthamangitsa pamalowo.+ Ndidzasankha ndi kuika woyang’anira malowo, pakuti ndani angafanane ndi ine,+ ndipo ndani angalimbane ndi ine,+ komanso ndi m’busa uti tsopano amene angatsutsane nane?+
20 Tsopano amuna inu, tamverani zimene Yehova wasankha kuchitira Edomu+ ndiponso zimene waganiza kuti achitire anthu okhala ku Temani:+ Ndithudi, chilombo chidzakokera ana a nkhosa uku ndi uku, ndipo chidzawononga malo awo okhala chifukwa cha anthuwo.+
21 Dziko lapansi layamba kugwedezeka chifukwa cha mkokomo wa kugwa kwawo.+ Kukumveka kulira!+ Kulirako kwamveka mpaka ku Nyanja Yofiira.+
22 Taonani! Wina adzakwera kenako n’kutsika ngati chiwombankhanga chimene chikufuna kugwira chakudya chake.+ Adzatambasulira mapiko ake pa Bozira,+ ndipo pa tsikulo mtima wa amuna amphamvu a ku Edomu udzakhala ngati mtima wa mkazi amene akumva zowawa za pobereka.”+
23 Uthenga wokhudza Damasiko+ ndi wonena kuti: “Hamati+ ndi Aripadi+ achita manyazi chifukwa chakuti amva uthenga woipa. Iwo apasuka+ ndipo nyanja yawinduka, moti singathe kukhala bata.+
24 Damasiko wachita mantha. Watembenuka ndi kuthawa ndipo wapanikizika.+ Iye wagwidwa ndi nkhawa ndiponso zowawa za pobereka ngati zimene zimagwira mkazi amene akubereka.+
25 Kodi zatheka bwanji kuti anthu asachoke mumzinda wotamandika, mudzi wobweretsa chisangalalo?+
26 “Choncho anyamata ake adzaphedwa m’mabwalo ake, ndipo amuna ake ankhondo adzawakhalitsa chete pa tsiku limenelo,”+ watero Yehova wa makamu.
27 “Mipanda ya Damasiko ndidzaiyatsa moto, ndipo motowo udzatentha nsanja zokhalamo za Beni-hadadi.”+
28 Ponena za Kedara+ ndi maufumu a Hazori+ amene Nebukadirezara mfumu ya Babulo anawapha,+ Yehova wanena kuti: “Nyamukani amuna inu, pitani ku Kedara ndipo mukafunkhe zinthu za ana a Kum’mawa.+
29 Mahema awo,+ nkhosa zawo,+ nsalu za mahema awo ndi zinthu zawo zonse zidzatengedwa.+ Ngamila zawo+ zidzalandidwa. Anthu adzawalirira kuti, ‘Zochititsa mantha zili paliponse!’”+
30 “Thawani, thawirani kutali. Tsikirani kumalo akuya kuti mukakhale kumeneko, inu okhala ku Hazori,”+ watero Yehova. “Pakuti Nebukadirezara mfumu ya Babulo+ waganiza zokuukirani ndi kukuchitirani zoipa.”
31 “Nyamukani, amuna inu. Pitani kukaukira mtundu wa anthu umene ukukhala mosatekeseka+ ndi mwamtendere!”+ watero Yehova.
“Kumeneko kulibe zitseko ndi mipiringidzo. Anthu ake amakhala kwaokhaokha.+
32 Ngamila zawo+ zidzafunkhidwa ndipo ziweto zawo zochulukazo zidzawonongedwa. Anthu amene amadulira ndevu zawo za m’mbali+ ndidzawabalalitsira kumbali zonse.+ Ndidzawagwetsera tsoka kuchokera kumadera onse owazungulira,” watero Yehova.
33 “Hazori+ adzakhala malo obisalamo mimbulu+ ndipo adzakhala bwinja mpaka kalekale. Palibe munthu amene adzakhala kumeneko, moti mwana wa munthu sadzakhalanso mmenemo ngati mlendo.”+
34 Yehova anauza Yeremiya mawu okhudza Elamu+ kuchiyambi kwa ufumu wa Zedekiya+ mfumu ya Yuda, kuti:
35 “Yehova wa makamu wanena kuti, ‘Ine ndikuthyola uta wa Aelamu,+ umene ndiwo mphamvu yawo yaikulu.
36 Anthu a ku Elamu ndidzawabweretsera mphepo zinayi kuchokera kumalekezero anayi a kumwamba.+ Ndidzawabalalitsira kumphepo zonsezi+ ndipo sipadzapezeka mtundu wa anthu kumene obalalitsidwa+ a Elamu sadzapitako.’”
37 “Aelamu ndidzawachititsa mantha pamaso pa adani awo ndi pamaso pa anthu amene akufunafuna moyo wawo. Ndidzawabweretsera tsoka, mkwiyo wanga woyaka moto,”+ watero Yehova. “Ndidzawatumizira lupanga kufikira nditawafafaniza.”+
38 “Ndidzaika mpando wanga wachifumu ku Elamu,+ ndipo kumeneko ndidzawononga ndi kuchotsa mfumu ndi akalonga,” watero Yehova.
39 “Ndiyeno m’masiku otsiriza+ ndidzasonkhanitsa pamodzi anthu a ku Elamu amene anagwidwa ndi kutengedwa kupita kudziko lina,”+ watero Yehova.
Patsani ena
Patsani ena
Yeremiya 49
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=49&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D49%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
10 Anthu inu, a m’nyumba ya Isiraeli, imvani zimene Yehova wanena zokutsutsani.
2 Yehova wanena kuti: “Musaphunzire njira za anthu a mitundu ina ngakhale pang’ono,+ ndipo musamaope zizindikiro zakumwamba, chifukwa anthu a mitundu ina amachita mantha ndi zizindikirozo.+
3 Miyambo ya anthu amenewa+ ndi yopanda pake, chifukwa mmisiri amagwetsa mtengo+ m’nkhalango ndi kusema fano pogwiritsa ntchito sompho.+
4 Akatero amakongoletsa fanolo ndi siliva komanso golide.+ Kenako amatenga nyundo ndi kukhomerera mafanowo pansi ndi misomali kuti asagwe.+
5 Ali ngati choopsezera mbalame m’munda wa minkhaka ndipo sangalankhule.+ Iwo amachita kunyamulidwa ndithu chifukwa sangathe kuyenda okha.+ Mafano musamachite nawo mantha chifukwa sangakuvulazeni, ndipo kuwonjezera pamenepo, sangachite chabwino chilichonse.”+
6 Ndithudi palibe aliyense wofanana ndi inu Yehova.+ Inu ndinu wamkulu, ndipo dzina lanu ndi lalikulu ndi lamphamvu.+
7 Kodi ndani amene sangakuopeni,+ inu Mfumu ya mitundu yonse?+ Inuyo ndinu woyenera kuopedwa, chifukwa chakuti pakati pa anzeru onse a m’mitundu ya anthu ndiponso pakati pa maufumu awo onse, palibiretu aliyense wofanana ndi inu.+
8 Onse pamodzi ndi opanda nzeru ndiponso opusa.+ Mtengo umangowalimbikitsa kuchita zachabechabe.+
9 Siliva wosulidwa kukhala mapalemapale amachokera ku Tarisi+ ndipo golide amachokera ku Ufazi.+ Zonsezi zimakonzedwa mwaluso, ndipo ndi ntchito ya manja a mmisiri wa zitsulo. Mafanowo amawaveka zovala zaulusi wabuluu ndi ubweya wa nkhosa wonyika mu utoto wofiirira. Nawonso angokhala ntchito ya amisiri aluso.+
10 Koma Yehova ndi Mulungu woonadi.+ Iye ndi Mulungu wamoyo+ ndipo ndi Mfumu mpaka kalekale.+ Dziko lapansi lidzagwedezeka ndi mkwiyo wake,+ ndipo palibe mitundu ya anthu imene idzalimbe pamene iye akuidzudzula.+
11 Mitunduyo mukaiuze izi anthu inu: “Milungu+ imene sinapange kumwamba ndi dziko lapansi+ ndi imene idzawonongedwe padziko lapansi, pansi pa thambo.”
12 Mulungu woona ndi amene anapanga dziko lapansi ndi mphamvu zake,+ amene mwanzeru zake+ anakhazikitsa dziko limene anthu amakhalamo. Iye ndi amenenso anayala kumwamba mwa kuzindikira kwake.+
13 Mawu ake amapangitsa madzi akumwamba kuchita mkokomo,+ ndipo amachititsa nthunzi kukwera kuchokera kumalekezero a dziko lapansi.+ Iye wapanganso zipata zotulukirapo mvula+ ndipo amatulutsa mphepo yamkuntho m’nkhokwe zake.+
14 Munthu aliyense wachita zinthu mopanda nzeru kwambiri moti ndi zoonekeratu kuti sakudziwa kalikonse.+ Mmisiri wa zitsulo aliyense adzachita manyazi chifukwa cha chifaniziro chake chosula.+ Pakuti chifaniziro chake chopangidwa ndi chitsulo chosungunula ndi mulungu wonama+ ndipo mafano amenewa alibe moyo.+
15 Iwo ndi achabechabe, ntchito yoyenera kutonzedwa.+ Mulungu akadzatembenukira kwa iwo, adzawawononga.+
16 Koma Mulungu wa Yakobo+ sali ngati mafanowa. Iye ndi amene anapanga china chilichonse.+ Isiraeli ndiye ndodo ya cholowa chake.+ Dzina la Mulunguyo ndi Yehova wa makamu.+
17 Iwe mkazi wokhala m’masautso,+ sonkhanitsa ndi kunyamula katundu wako.+
18 Yehova wanena kuti: “Tsopano nditaya kutali anthu okhala padziko lapansi,+ ndipo ndiwachititsa kuvutika mtima kuti adziwe masautso awo.”+
19 Tsoka ine chifukwa cha kuwonongedwa kwanga!+ Chilonda changa cha mkwapulo chakhala chosachiritsika. Ndipo ndanena kuti: “Ndithudi amenewa ndi matenda anga ndipo ndidzakhalabe nawo.+
20 Hema wanga wafunkhidwa, ndipo zingwe zanga zonse zomangira hemayo aziduladula.+ Ana anga aamuna achoka ndi kundisiya ndipo kulibenso.+ Komanso palibe wotambasula kapena kudzutsa hema wanga.
21 Abusa achita zinthu mopanda nzeru,+ ndipo sanayese n’komwe kufunafuna Yehova.+ N’chifukwa chake sanachite zinthu mozindikira, ndipo ziweto zawo zonse zabalalika.”+
22 Tamvetserani nkhani imene yamveka! Kugunda kwakukulu kukumveka kuchokera kudziko la kumpoto,+ ndipo kudzasandutsa mizinda ya Yuda kukhala mabwinja, malo obisalamo mimbulu.+
23 Ine ndikudziwa bwino, inu Yehova, kuti munthu wochokera kufumbi alibe ulamuliro wowongolera njira ya moyo wake. Munthu amene akuyenda alibe ulamuliro wowongolera mapazi ake.+
24 Ndikonzeni, inu Yehova. Koma mundikonze ndi chiweruzo chanu+ osati mutakwiya+ chifukwa mungandifafanize.+
25 Tsanulirani mkwiyo wanu pa mitundu ya anthu+ amene akunyalanyazani,+ ndi pa mafuko amene sakuitana padzina lanu.+ Pakuti iwo adya Yakobo.+ Amudya ndipo akupitirizabe kumuwononga.+ Malo ake okhalamo awasandutsa bwinja.+
Patsani ena
Patsani ena
Yeremiya 10
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=10&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D10%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
7 APRIL, 2016
RUSSIA
Akuluakulu a Boma la Russia Akufuna Kutseka Likulu la Mboni za Yehova M’dzikolo
ST. PETERSBURG, Russia—Kwa nthawi yoyamba, akuluakulu a boma la Russia aopseza kuti atseka maofesi a Mboni za Yehova m’dzikolo.
Pa March 2, 2016, mkulu woimira boma pa milandu ku Russia analemba kalata yoopseza, yonena kuti gulu lachipembedzo la Mboni za Yehova liyenera kuthetsedwa ngati pomatha miyezi iwiri silileka kuphwanya malamulo. Dziko la Russia limati ntchito yolalikira ya a Mboni ndi yoopsa. A Yaroslav Sivulskiy omwe amalankhula m’malo mwa a Mboni ku Russia anati: “Ngati maofesi athu angatsekedwe, zingachititsenso kuti malo ena onse omwe timawagwiritsa ntchito polambira alandidwe ndipo ntchito yathu yolalikira kuno ku Russia ingaletsedwenso.”
Zimene dziko la Russia likufuna kuchitazi n’zodabwitsa chifukwa linavomereza koyamba gulu la Mboni za Yehova kuti ndi chipembedzo chovomerezeka mwalamulo zaka 25 zapitazo. Dzikoli linavomereza kachiwiri gululi pa 29 April, 1999. Zimene akuluakulu a bomawa akuchita poopseza kuti atseka maofesiwa ndi njira yatsopano yomwe asankha kugwiritsa ntchito kuti alimbane ndi a Mboni. Maofesiwa ali ku Solnechnoy, mtunda wa makilomita 40 kum’mwera cha kum’mawa kwa mzinda wa St. Petersburg. Chaka chatha, akuluakulu a boma analetsa kuti mabuku a Mboni komanso ma Baibulo achinenero cha Chirasha asalowe m’dzikolo. Anatsekanso webusaiti ya Mboni za Yehova ya jw.org. Padziko lonse, ndi dziko lokhali limene linatseka webusaitiyi. A Sivulskiy anati: “Dziko la Russia likugwiritsa ntchito molakwa malamulo oteteza anthu ku zinthu zoopsa pofuna kuletsa ntchito ya Mboni za Yehova. Komabe tikuyesetsa kulimbana ndi zimene akuluakulu a boma m’dzikoli akuchita. Tikufuna kuti tizilambira komanso kuphunzitsa anthu Baibulo mwaufulu monga mmene takhala tikuchitira kwa zaka 125 kuno ku Russia.”
Akuluakulu a boma ku Russia akhala akulimbana ndi a Mboni za Yehova chifukwa cha mgwirizano womwe ulipo pakati pa boma ndi Tchalitchi cha Orthodox cha m’dzikolo. Ofalitsa nkhani a m’mayiko osiyanasiyana ananenanso kuti zimenezi ndi zimene zikuchititsa kuti boma la Russia lizigwiritsa ntchito malamulo molakwa pofuna kuthetsa ntchito ya a Mboni komanso zipembedzo zina zing’onozing’ono m’dzikoli. Nyuzipepala ya The New York Times inanena kuti pali “mgwirizano wamphamvu pakati pa boma ndi Tchalitchi cha Orthodox.” Nyuzipepala ya The Associated Press inanena kuti zimene boma likuchita “polimbana ndi a Mboni za Yehova zachititsa kuti magulu amene amamenyera anthu ufulu wopembedza adandaule.” Nyuzipepala ya Reuters inanena kuti boma la Russia “limagwiritsa ntchito lamulo loteteza anthu ku zinthu zoopsa polimbana ndi Mboni za Yehova komanso magulu ena ambiri azauchifwamba.” Mu December 2015, nyuzipepala yotchedwa The Independent inanena kuti boma la Russia linakhazikitsa lamulo loteteza anthu ku zinthu zoopsa ndi cholinga chofuna “kuthana ndi zigawenga komanso ziwawa zimene anthu amene amakonda kwambiri dziko lawo amachita.” Koma n’zodabwitsa kuona mmene dziko la Russia likugwiritsira ntchito lamulo limeneli, chifukwa malinga ndi lipoti la The Huffington Post la pa 20 March, 2016, lamuloli likugwiritsidwanso ntchito “poimba milandu magulu achipembedzo a mtendere” monga a Mboni za Yehova. Pofuna kuonetsetsa kuti lamuloli likugwiritsidwa ntchito moyenera, a Mboni akukambirana ndi makhoti a m’dziko la Russia komanso Khoti Loona za Ufulu wa Anthu ku Ulaya. Iwo akuchita zimenezi ngakhale kuti pa 25 March, 2016, nyuzipepala ya The Moscow Times inanena kuti dziko la Russia lakhazikitsa lamulo latsopano “lomwe likupatsa makhoti a m’dzikoli ufulu wokana zimene makhoti a m’mayiko ena angagamule.”
Kulikulu la Mboni za Yehova la ku Russia ndi kumene amakonza dongosolo lonse lokhudza ntchito yophunzitsa anthu Baibulo kwaulere m’dzikolo. Ogwira ntchito ena palikululi amalankhula komanso kuthandiza a Mboni ongodzipereka amene amagwira ntchito yopereka thandizo kwa anthu amene akhudzidwa ndi ngozi zadzidzidzi. M’dziko la Russia muli anthu oposa 146,000,000 ndipo kuli a Mboni oposa 175,000.
A David A. Semonian, omwe amalankhula m’malo mwa Mboni za Yehova ku likulu lawo la padziko lonse ku New York anati: “Ndife okhumudwa kwambiri kuti dziko la Russia lawopseza kuti litseka maofesi athu m’dzikolo. A Mboni za Yehova komanso anthu ena ambiri pa dziko lonse tili ndi chidwi kuti tione mmene nkhani imeneyi iyendere.”
Lankhulani ndi:
International: David A. Semonian, Office of Public Information, tel. +1 718 560 5000
Russia: Yaroslav Sivulskiy, tel. +7 812 702 2691+1 718 560 +7 812 702


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 Ndikufuna kuti mudziwe nkhondo+ yaikulu imene ndikumenya chifukwa cha inuyo ndi anthu a ku Laodikaya,+ ndi onse amene sanandionepo maso ndi maso.
2 Ndikufuna kuti mtima wa aliyense ulimbikitsidwe,+ ndiponso kuti onse akhale ogwirizana m’chikondi.+ Achite zimenezi kuti onse alandire chuma chimene chimabwera chifukwa chomvetsa bwino zinthu,+ popanda kukayikira chilichonse, ndiponso chifukwa chodziwa molondola chinsinsi chopatulika cha Mulungu, chomwe ndi Khristu.+
3 Chuma chonse chokhudzana ndi nzeru ndiponso kudziwa zinthu+ chinabisidwa mosamala mwa iye.
4 Ndikunena zimenezi kuti munthu aliyense asakunyengeni ndi mfundo zokopa.+
5 Popeza ngakhale kuti sindili kumeneko, ndili nanu ndithu mumzimu.+ Ndine wosangalala poona kuti mumachita zinthu mwadongosolo,+ komanso kuti muli ndi chikhulupiriro+ cholimba mwa Khristu.
6 Tsopano popeza mwalandira Khristu Yesu Ambuye wathu, yendanibe mogwirizana+ naye.
7 Khalanibe ozikika mozama+ mwa iye, ndipo monga mmene munaphunzitsidwira, pitirizani kukula+ pamene mukumuona iye monga maziko anu, ndi kukhazikika m’chikhulupiriro.+ Sefukiranibe ndi chikhulupiriro popereka mapemphero oyamikira.+
8 Samalani: mwina wina angakugwireni+ ngati nyama, mwa nzeru za anthu+ ndi chinyengo chopanda pake,+ malinga ndi miyambo ya anthu, malinganso ndi mfundo zimene zili maziko a moyo wa m’dzikoli,+ osati malinga ndi Khristu,
9 chifukwa iye ndi wodzaza bwino kwambiri+ ndi makhalidwe+ a Mulungu.+
10 Kudzera mwa iyeyo, inu simukusowa kalikonse. Iye ndiye mwini ulamuliro wonse ndi mphamvu zonse.+
11 Popeza muli naye pa ubwenzi,+ mwadulidwa,+ osati ndi manja a anthu koma mwa kuvula thupi lauchimo,+ chifukwa mdulidwe wa atumiki a Khristu umakhala wotero.
12 Zinatero popeza munakwiriridwa naye limodzi mwa kubatizidwa ubatizo wofanana ndi wake,+ ndipo chifukwa choti muli naye pa ubwenzi, munaukitsidwa+ naye limodzi kudzera m’chikhulupiriro chimene muli nacho+ mu zinthu zimene zinachitika chifukwa cha mphamvu+ ya Mulungu, amene anamuukitsa kwa akufa.+
13 Ndiponso, ngakhale kuti munali akufa m’machimo anu ndipo munali osadulidwa, Mulungu anakupatsani moyo kuti mukhale ogwirizana ndi Khristu,+ ndipo anatikhululukira machimo athu onse motikomera mtima.+
14 Anafafanizanso+ chikalata cholembedwa ndi manja,+ chokhala ndi malamulo+ operekedwa monga malangizo, chimene chinali kutitsutsa.+ Ndipo Iye wachichotsa mwa kuchikhomera+ pamtengo wozunzikirapo.+
15 Pogwiritsa ntchito mtengo wozunzikirapowo, iye anavula maboma ndi olamulira n’kuwasiya osavala,+ ndipo anawaonetsa poyera pamaso pa anthu onse kuti aliyense aone kuti wawagonjetsa,+ n’kumayenda nawo ngati akaidi.+
16 Choncho munthu asakuweruzeni+ pa nkhani ya kudya ndi kumwa+ kapena chikondwerero chinachake,+ kapenanso kusunga tsiku lokhala mwezi,+ ngakhalenso kusunga sabata,+
17 pakuti zinthu zimenezo ndi mthunzi+ wa zimene zinali kubwera, koma zenizeni+ zake zili mwa Khristu.+
18 Musalole kuti munthu aliyense amene amasangalala ndi kudzichepetsa kwachinyengo komanso ndi kulambira angelo akumanitseni+ mphotoyo.+ Anthu oterowo amaumirira zinthu zimene aona ndipo maganizo awo ochimwa amawachititsa kudzitukumula popanda chifukwa chomveka.
19 Amatero koma osagwira mwamphamvu amene ali mutu,+ amene kuchokera kwa iye, thupi lonselo, limene limapeza zonse zimene limafunikira ndipo ndi lolumikizika bwino+ mwa mfundo zake ndi minyewa, limakulabe mothandizidwa ndi Mulungu.+
20 Ngati munafa+ limodzi ndi Khristu pa mfundo zimene ndi maziko+ a moyo wa m’dzikoli,+ n’chifukwa chiyani mukupitiriza kukhala ngati kuti mudakali mbali ya dzikoli, pogonjeranso malamulo+ akuti:
21 “Usatenge ichi, kapena usalawe ichi,+ kapena usakhudze ichi?”+
22 Zinthu zimenezi zidzawonongedwa mwa kuzigwiritsa ntchito ndipo malamulo amenewa ndi ziphunzitso za anthu basi.+
23 Ndithudi, zinthu zimenezo zimaonekera pa kulambira kochita kudzipangira, podzichepetsa mwachinyengo komanso pozunza thupi,+ ndipo zimaonekadi ngati zanzeru, koma n’zosathandiza kwa munthu polimbana ndi zilakolako za thupi.+
Patsani ena
Patsani ena
Akolose 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=51&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D51%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
January 30–February 5
YESAYA 43-46
Nyimbo Na. 33 ndi Pemphero
Mawu Oyamba (Osapitirira 3 min.)
CHUMA CHOPEZEKA M’MAWU A MULUNGU
“Yehova Ndi Mulungu Yemwe Amalosera Zoona”: (10 min.)
Yes. 44:26-28—Yehova analosera kuti Yerusalemu ndiponso kachisi adzamangidwanso komanso kuti Koresi ndi amene adzagonjetse Babulo (ip-2 71-72 ¶22-23)
Yes. 45:1, 2—Yehova ananeneratu mmene Babulo adzagonjetsedwere (ip-2 77-78 ¶4-6)
Yes. 45:3-6—Yehova anafotokoza chifukwa chake anagwiritsa ntchito Koresi kuti agonjetse Babulo (ip-2 79-80 ¶8-10)
-
Kufufuza Mfundo Zothandiza: (8 min.)
Yes. 43:10-12—Kodi Aisiraeli anayenera kuchita chiyani kuti akhale mboni za Yehova? (w14 11/15 21-22 ¶14-16)
Yes. 43:25—Kodi chifukwa chachikulu chimene Yehova amafafanizira zolakwa zathu n’chiyani? (ip-2 60 ¶24)
Kodi ndaphunzira zotani zokhudza Yehova pa kuwerenga Baibulo kwa mlungu uno?
Kodi ndi mfundo ziti zimene ndaphunzira pa kuwerenga Baibulo kwa mlungu uno zimene ndingazigwiritse ntchito mu utumiki?
-
Kuwerenga Baibulo: (Osapitirira 4 min.) Yes. 46:1-13
KUPHUNZITSA MWALUSO MU UTUMIKI
Ulendo Woyamba: (Osapitirira 2 min.) kt—Kulalikira mnzanu wakusukulu kapena wakuntchito.
Ulendo Wobwereza: (Osapitirira 4 min.) kt—Siyani funso loti mudzakambirane ulendo wotsatira.
Phunziro la Baibulo: (Osapitirira 6 min.) jl mutu 4
MOYO WATHU WACHIKHRISTU
Kodi Tingadziwe Bwanji Kuti Baibulo Limanena Zoona?: (15 min.) Onetsani vidiyo yakuti Kodi Tingadziwe Bwanji Kuti Baibulo Limanena Zoona? Kenako kambiranani mafunso awa: Kodi tingagwiritse ntchito bwanji vidiyoyi tikamalalikira mwamwayi, pamalo opezeka anthu ambiri komanso kunyumba ndi nyumba? Kodi ndi zinthu zosangalatsa ziti zimene mwakumana nazo pogwiritsa ntchito vidiyoyi?
Phunziro la Baibulo la Mpingo: (30 min.) ia mutu 16 ¶16-29, bokosi patsamba 142 komanso Mfundo Zofunika Kuziganizira patsamba 144.
Mfundo Zimene Taphunzira Komanso za Mlungu Wamawa (3 min.)
Nyimbo Na. 103 ndi Pemphero


text:
NKHANI YA PACHIKUTO
Kodi Mungatani Kuti Mukhale Bwenzi Labwino?
PA DECEMBER 25, 2010, mayi wina wazaka 42 wa ku Britain analemba uthenga pa webusaiti ina wonena kuti akufuna kudzipha. Uthenga wakewu unasonyeza zoti ankafuna kuti anthu ena amuthandize. Ngakhale kuti mayiyu anali ndi anzake ambirimbiri amene ankacheza nawo pa Intaneti, palibe amene anamuthandiza. Mayiyu anadziphadi atamwa mankhwala ambiri, ndipo apolisi anamupeza atafa tsiku lotsatira.
Masiku ano zinthu monga mafoni, makompyuta kapena Intaneti, zikupangitsa kuti anthu asamavutike kupeza ocheza nawo ambiri. Iwo amangofunika kusankha dzina la munthu n’kuliika pa mndandanda wa anthu ocheza nawo. Akaona kuti akufuna kusiya kucheza ndi winawake, amangochotsa dzina la munthuyo pa mndandanda uja. Koma nkhani ya mayi wa ku Britain, ikusonyeza kuti kupeza mabwenzi enieni si kophweka. Ndipotu, zotsatira za kafukufuku wina amene anachitika posachedwapa, zinasonyeza kuti ndi anthu ochepa okha amene ali ndi anzawo enieni. Izi zili choncho ngakhale kuti pali njira zambiri zopezera anthu ocheza nawo.
Anthu ambiri amaona kuti kukhala ndi mnzako wabwino n’kofunika ndipo mwina inunso mumaona choncho. Koma mwinanso mumaona zoti pamafunika zambiri kuti munthu akhale ndi anzake abwino, osati kungosankha dzina la munthu pa Intaneti. Kodi inuyo mumafuna kuti mnzanu akhale wotani? Nanga mungatani kuti mukhale bwenzi labwino? Ndipo kodi anthu omwe ndi mabwenzi angatani kuti ubwenzi wawo usathe?
Tiyeni tikambirane mfundo 4 zomwe zingakuthandizeni kupeza mabwenzi abwino. Tikambirananso malangizo a m’Baibulo amene angakuthandizeni kukhala ndi makhalidwe amene angapangitse anthu ena kukopeka nanu kuti mukhale mnzawo.
1. Muzisonyeza Kuti Mumakonda Mnzanuyo Komanso Mumamuganizira
Kuti ubwenzi ukhale wolimba pamafunika kudzipereka. Izi zikusonyeza kuti bwenzi labwino limakuderani nkhawa ndipo limakukondani. Komatu dziwani kuti inunso mumafunika kuchita zimenezi. Kuti izi zitheke, pamafunika khama komanso kudzipereka. Komabe n’zimene zingathandize kuti ubwenzi wanu ukhale wolimba. Ndiye dzifunseni kuti, ‘Kodi ndimagwiritsa ntchito nthawi komanso zinthu zanga mosanyinyirika pothandiza mnzanga?’ Kumbukirani kuti ngati mukufuna kukhala ndi mnzanu wabwino, muyenera kuyamba inuyo kukhala bwenzi labwino.
ZIMENE ANTHU AMAFUNA KUTI ANZAWO AZICHITA
Irene: “Kuti munthu ukhale ndi munda wamaluwa wokongola, umafunika kupeza nthawi yousamalira. Pamafunikanso kuchita chimodzimodzi ukafuna kukhala ndi bwenzi labwino. Choyamba, uyenera kuyesetsa kukhala munthu wabwino. Uyeneranso kusonyeza mnzakoyo kuti umamukonda komanso kumuganizira.Uzikhalanso wokonzeka kugwiritsa ntchito nthawi yako, mnzakoyo akafuna kuti umuthandize.”
Luis Alfonso: “Anthu ambiri m’dzikoli ndi odzikonda ndipo saganizira kwenikweni za ena. Choncho zimakhala zolimbikitsa kwambiri ukakhala ndi mnzako amene amakuthandiza popanda kufuna kuti apezepo kenakake.”
ZIMENE BAIBULO LIMANENA
“Zimene mukufuna kuti anthu akuchitireni, inuyo muwachitire zomwezo. Khalani opatsa ndipo inunso anthu adzakupatsani.” (Luka 6:31, 38) Pamenepatu Yesu anatilimbikitsa kuti tizipewa mtima wodzikonda koma tikhale anthu opatsa. Zimenezi zimathandiza kuti ubwenzi ukhale wolimba. Mukamadzipereka kuthandiza anzanu, osati n’cholinga chofuna kupezapo kenakake, anzanuwonso adzayamba kukukondani.
2. Muzilankhulana Momasuka
Kuti ubwenzi ukhale wolimba, pamafunika kulankhulana pafupipafupi. Choncho muzikambirana nkhani zosiyanasiyana zomwe nonse mumakonda komanso zimene zimakudetsani nkhawa. Mnzanuyo akamalankhula, muzimvetsera ndipo muzilemekeza maganizo ake. Muzimuyamikira komanso kumulimbikitsa pakafunika kutero. Nthawi zina mungafunike kum’patsa mnzanuyo malangizo, mwinanso kumudzudzula kumene. Komatu kuchita zimenezi si kophweka. Komabe bwenzi labwino limalimba mtima n’kuuza mnzakeyo zinthu zolakwika zimene wachita ndipo limam’patsa malangizo mwaulemu.
ZIMENE ANTHU AMAFUNA KUTI ANZAWO AZICHITA
Juan: “Mnzako wabwino ndi amene amafotokoza maganizo ake momasuka koma sakwiya akaona kuti sukugwirizana nazo.”
Eunice: “Anzanga omwe ndimakonda kwambiri ndi amene amapeza nthawi yocheza nane komanso kundimvetsera, makamaka ndikakhala pa mavuto.”
Silvina: “Anzako abwino amakuuza zoona zokhazokha, ngakhale atadziwa kuti zimenezo zikukhumudwitsa. Amachita zimenezi chifukwa chokukonda.”
ZIMENE BAIBULO LIMANENA
“Munthu aliyense akhale wofulumira kumva, wodekha polankhula, wosafulumira kukwiya.” (Yakobo 1:19) Anthu amene ndi mabwenzi abwino, nthawi zonse amamvetserana. Si bwino kumangolankhula ifeyo nthawi zonse chifukwa zimenezi zimasonyeza kuti timaona zoti maganizo athu ndi ofunika kuposa a mnzathuyo. Choncho ngati mnzanu akufuna kukuuzani zakukhosi komanso zimene zikumudetsa nkhawa, muzimvetsera mwatcheru. Koma musamakwiye akakuuzani chilungamo. Lemba la Miyambo 27:6 limati: “Zilonda zovulazidwa ndi munthu wokukonda zimakhala zokhulupirika.”
3. Muzidziwa Kuti Mnzanuyo Angalakwitse Zinthu Zina
Tikamacheza kwambiri ndi mnzathu, m’pamenenso timaona kwambiri zinthu zimene amalakwitsa. Tizikumbukira kuti mofanana ndi ifeyo, mnzathuyo nayenso si wangwiro. Choncho tisamayembekezere kuti azichita chilichonse mosalakwitsa. M’malomwake, tiziyamikira makhalidwe abwino amene ali nawo ndipo akalakwitsa zinthu zina tizingomukhululukira.
ZIMENE ANTHU AMAFUNA KUTI ANZAWO AZICHITA
Samuel: “Nthawi zambiri timafuna kuti anzathu azichita zinthu zimene ifeyo sitingakwanitse. Koma tikamakumbukira kuti nafenso timalakwitsa ndipo timafuna kuti ena atikhululukire, tidzayesetsa kukhala okhululuka.”
Daniel: “Tizivomereza mfundo yoti anzathu angalakwitse zinthu zina. Choncho tikasemphana maganizo, ndi bwino kuthetsa nkhaniyo mwamsanga n’kuiiwala.”
ZIMENE BAIBULO LIMANENA
“Ngati wina sapunthwa pa mawu, ameneyo ndi munthu wangwiro, ndipo akhoza kulamuliranso thupi lake lonse.” (Yakobo 3:2) Kumvetsa mfundo imeneyi kungatithandize kuti tisamafulumire kukhumudwa anzathu akalakwitsa zinazake. Zimenezi zingathandize kuti tisamaganizire kwambiri zinthu zing’onozing’ono zomwe anzathu atilakwira. Baibulo limati: “Pitirizani kulolerana ndi kukhululukirana ndi mtima wonse, ngati wina ali ndi chifukwa chodandaulira za mnzake. . . . Koma kuwonjezera pa zonsezi, valani chikondi, pakuti chimagwirizanitsa anthu mwamphamvu kwambiri kuposa chinthu china chilichonse.”—Akolose 3:13, 14.
4. Muzicheza ndi Anthu Osiyanasiyana
N’zoona kuti tiyenera kusankha mosamala anthu amene timacheza nawo. Koma zimenezi sizikutanthauza kuti tiyenera kumangocheza ndi anthu a msinkhu wathu kapena amene analeredwa ngati mmene ifeyo tinaleredwera. Kucheza ndi anthu ochokera m’mayiko osiyanasiyana komanso a misinkhu ndi zikhalidwe zosiyanasiyana, kungapangitse kuti tizisangalala.
ZIMENE ANTHU AMAFUNA KUTI ANZAWO AZICHITA
Unai: “Kumangocheza ndi anthu a msinkhu wanu komanso amene amakonda zomwe inuyo mumakonda, kuli ngati kumangovala zovala za mtundu umodzi wokha basi. Ngakhale zitakhala kuti mumakonda kwambiri mtundu umenewo, kupita kwa nthawi ukhoza kuyamba kukunyasani.”
Funke: “Kucheza ndi anthu osiyanasiyana kwandithandiza kuti ndizichita zinthu ngati munthu wamkulu. Ndaphunzira zambiri kwa anthu amenewa ndipo zandithandiza kuti ndizitha kukhala bwino ndi anthu. Izi zimachititsa kuti anzanga azisangalala kucheza nane.”
ZIMENE BAIBULO LIMANENA
“Ndikulankhula nanu ngati ana anga, inunso futukulani mtima wanu.” (2 Akorinto 6:13) Lembali likusonyeza kuti si bwino kumangocheza ndi anthu amodzimodzi nthawi zonse. Kucheza ndi anthu osiyanasiyana kungachititse kuti tiphunzire zambiri kwa anthuwo komanso kuti azitikonda.
Onaninso
Kodi Mnzako Weniweni Ungamudziwe Bwanji?
N’zosavuta kupeza anzanu amene sangakuthandizeni, koma kodi mungapeze bwanji mnzanu weniweni?


text:
Mtumwi Paulo anauza Akhristu kuti: “Kumbukirani amene ali m’ndende ngati kuti mwamangidwa nawo limodzi.” (Aheb. 13:3) Monga atumiki a Yehova, timakumbukira abale ndi alongo athu okhulupirika ndipo timapempherera “anthu onse apamwamba, kuti tikhale ndi moyo wabata ndi wamtendere, ndiponso kuti tikhale odzipereka kwa Mulungu mokwanira komanso tikhale oganiza bwino.”—1 Tim. 2:1, 2; Aef. 6:18.
M’munsimu muli milandu ina imene Mboni za Yehova zinali nayo chaka chathachi:
Abale athu ku Russia akupitiriza “mwakhama kuphunzitsa ndi kulengeza uthenga wabwino” ngakhale kuti tchalitchi cha Orthodox komanso akuluakulu aboma akuyesetsa kuletsa ntchito yathu kumeneko. (Mac. 5:42) Akuluakulu aboma ku Russia akupitiriza kugwiritsa ntchito molakwika lamulo lawo losamveka bwino lokhudza kuchita zinthu monyanyira, limene poyamba analikhazikitsa pofuna kuthana ndi uchigawenga. Iwo akugwiritsa ntchito lamuloli poletsa zofalitsa zathu komanso pozunza abale ena. Zimenezi zachititsa kuti makhoti agamule kuti zofalitsa zathu zokwana 70 zili ndi mfundo zolimbikitsa anthu kuchita zinthu monyanyira. Ndipo akuluakulu aboma aika zofalitsa zimenezi pa mndandanda wa mabuku oletsedwa m’dzikolo. Zimenezi zachititsa kuti akuluakulu ena aboma azilowa m’Nyumba za Ufumu ndiponso m’nyumba za abale athu kuti akafufuze mabukuwa amenewo. Apolisi amagwira komanso kujambula ndi kutenga zidindo za zala za anthu ambiri a Mboni chifukwa cholalikira ndipo kawirikawiri amawaopseza.
Kuyambira mu May 2013, abale ndi alongo a mumzinda wa Taganrog anaimbidwa mlandu chifukwa chochita misonkhano ndiponso kulalikira. Aka n’koyamba kuchokera pamene boma la Soviet Union linagwa kuti a Mboni aimbidwe milandu chifukwa chochita zinthu zokhudza chikhulupiriro chawo. Akukuakulu aboma m’madera ena ku Russia komweko akukakamiza akhoti kuti agamule zoti mabuku athu amasokoneza anthu komanso kuti abale athu amalimbikitsa anthu kuti azidana chifukwa chosiyana zipembedzo.
Abale ndi alongo athu akuzunzidwabe ku Eritrea. Pofika mu July 2013, m’ndende za m’dzikoli munali abale ndi alongo athu okwana 52. Chiwerengero chimenechi chikuphatikizapo abale 8 a zaka 70 ndi alongo 6. Abale atatu omwe ndi Paulos Eyassu, Isaac Mogos ndi Negede Teklemariam, akhala m’ndende kuyambira pa September 24, 1994, chifukwa chokana kulowa usilikali.
Pa abale ndi alongo onse amene ali m’ndende m’dzikoli, ambiri ali kundende ya Meiter yomwe ili m’chipululu kumpoto kwa mzinda wa Asmara, womwe ndi likulu ladzikoli. Kuchokera mu October 2011 mpaka mu August 2012, akuluakulu aboma analanga abale athu okwana 25 powatsekera m’nyumba ya malata okhaokha. Hafu ya nyumba imeneyi inali m’nthaka ndipo hafu inayo inali pamtunda. M’miyezi yotentha, apolisi olondera akaidi amatulutsa akaidi m’ndendezi kuti asafe ndi kutentha. Komanso, akaidiwa sawapatsa chakudya chabwino ndi madzi okwanira moti abale athu amawonda ndiponso kufooka. Zomvetsa chisoni n’zakuti M’bale Yohannes Haile, wa zaka 68, anamwalira mu August 2012 chifukwa cha kuzunzidwaku, ndipo M’bale Misghina Gebretinsae anamwalira mu 2011.


text:
MUTU 29
Kodi Kunali Kulakwa Kugwira Ntchito Yabwino pa Sabata?
YESU ANALALIKIRA KU YUDEYA
ANACHIRITSA MUNTHU WODWALA AMENE ANALI PAFUPI NDI DZIWE
Pamene Yesu anali ku Galileya anachita zambiri pa ntchito yake yolalikira. Komabe pamene ananena kuti: “Ndiyenera kukalengeza uthenga wabwino wa ufumu wa Mulungu kumizinda inanso,” anasonyeza kuti ankaganizira zokalalikira kumadera enanso, osati ku Galileya kokha. Choncho anapita “n’kumalalikira m’masunagoge a mu Yudeya.” (Luka 4:43, 44) Zinali zomveka kuti achite zimenezi chifukwa pa nthawiyi mwambo wa Pasika, womwe unkachitikira ku Yerusalemu, unali utayandikira.
Mauthenga Abwino safotokoza zambiri zokhudza zimene Yesu anachita ku Yudeya poyerekeza ndi zimene anachita ku Galileya. Ngakhale kuti anthu ambiri a ku Yudeya sankamvetsera uthenga wake, Yesu sanasiye kulalikira mwakhama komanso kuchitira anthu ena zinthu zabwino kulikonse kumene ankapita.
Kenako Yesu anayamba ulendo wopita ku mzinda wa Yerusalemu, womwe unali likulu la chigawo cha Yudeya, kuti akachite nawo mwambo wa Pasika wa mu 31 C.E. Polowa mumzindawu anadzera ku Chipata cha Nkhosa ndipo pafupi ndi chipatachi panali dziwe lomwe linkadziwika kuti Betesida. Anthu ambiri odwala, akhungu komanso olumala ankabwera ku dziwe limeneli chifukwa ankakhulupirira kuti atha kuchira ngati atalowa m’dziwelo pa nthawi imene madziwo awinduka.
Yesu atafika ku dziweli anaona munthu wina yemwe anatha zaka 38 akudwala, koma tsikuli linali la Sabata. Kenako Yesu anamufunsa munthuyo kuti: “Kodi ukufuna kuchira?” Munthuyo anayankha kuti: “Bambo, ndilibe munthu wondiviika m’dziwemu madzi akawinduka, ndipo ndikati ndikalowemo wina amandipitirira n’kulowamo.”—Yohane 5:6, 7.
Kenako Yesu ananena mawu amene anadabwitsa munthuyo komanso aliyense amene anamumva akulankhula. Iye anamuuza kuti: “Nyamuka, nyamula machira akowa ndi kuyamba kuyenda.” (Yohane 5:8) Munthuyo anachitadi zimene anauzidwazo. Nthawi yomweyo anachira ndipo ananyamula machira ake n’kuyamba kuyenda.
M’malo mosangalala ndi zinthu zabwino zimene zinachitikazo, Ayuda ataona munthuyo anayamba kulankhula momuweruza kuti: “Lero ndi Sabata, n’kosaloleka kuti unyamule machirawa.” Koma munthuyo anawayankha kuti: “Amene wandichiritsayo wandiuza kuti, ‘Nyamula machira akowa ndi kuyamba kuyenda.’” (Yohane 5:10, 11) Ayudawo ankafuna kupezera zifukwa munthu amene anachiritsa wodwala pa tsiku la Sabata.
Pofuna kudziwa munthu amene anachita zimenezi, anafunsa wodwalayo kuti: “Ndiye ndani amene wakuuza kuti, ‘Nyamula machira ndi kuyamba kuyenda’?” Iwo anamufunsa funsoli chifukwa pa nthawiyi Yesu anali “atalowa m’chikhamu cha anthu” komanso munthu amene anachiritsidwa uja sankadziwa dzina la munthu amene anamuchiritsayo. (Yohane 5:12, 13) Komabe munthuyo anakumananso ndi Yesu m’kachisi ndipo tsopano anadziwa bwino munthu amene anamuchiritsa pa dziwe paja.
Munthu uja atakumananso ndi Ayuda omwe anamufunsa za munthu amene anamuchiritsa, anawauza kuti anachiritsidwa ndi Yesu. Ayudawo atamva zimenezo anapita kwa Yesu. Koma sanapite kwa Yesu kuti akadziwe chimene chinkamuchititsa kuti azitha kuchita zinthu zodabwitsazo. M’malomwake, anapita kuti akangomupezera zifukwa chifukwa choti anachita zinthu zabwino pa tsiku la Sabata. Ndipo anayamba kumuvutitsa chifukwa cha nkhaniyi.
Onaninso
Kodi Akhristu Ayenera Kusunga Sabata?
Ngati Akhristu sakuyenera kusunga Sabata n’chifukwa chiyani Baibulo limati ndi lamulo losatha?


text:
ZAKUMAPETO
Kodi Tsiku la Chiweruzo N’chiyani?
KODI mukamva za Tsiku la Chiweruzo mumaganiza za chiyani? Anthu ambiri amaganiza kuti pa tsikuli anthu ambirimbiri adzaima pamaso pa mpando wachifumu wa Mulungu kuti aweruzidwe. Iwo amati aliyense adzaweruzidwa payekhapayekha ndipo anthu oipa adzaweruzidwa kuti apite kukazunzidwa kwamuyaya, pomwe anthu abwino adzapita kukasangalala kumwamba. Komatu Baibulo limafotokoza zinthu zosiyana kwambiri ndi zimenezi. Mawu a Mulungu amasonyeza kuti nthawi imeneyi si yoopsa, koma yosangalatsa.
APa Chivumbulutso 20:11, 12, timawerenga mawu amene mtumwi Yohane analemba ofotokoza za Tsiku la Chiweruzo, akuti: “Ndinaona mpando wachifumu waukulu woyera, ndi amene anakhalapo. Dziko lapansi ndi kumwamba zinathawa pamaso pake, ndipo malo a zimenezi sanapezekenso. Ndiye ndinaona akufa, olemekezeka ndi onyozeka, ataimirira pamaso pa mpando wachifumuwo, ndipo mipukutu inafunyululidwa. Koma mpukutu wina unafunyululidwa, ndiwo mpukutu wa moyo. Ndipo akufa anaweruzidwa malinga ndi zolembedwa m’mipukutuyo, mogwirizana ndi ntchito zawo.” Kodi amene adzagwire ntchito yoweruzayi ndi ndani?
Woweruza wamkulu wa anthu onse ndi Yehova Mulungu. Komabe anapereka ntchito yoweruzayi kwa munthu wina. Malinga ndi Machitidwe 17:31, mtumwi Paulo ananena kuti Mulungu “wakhazikitsa tsiku limene akufuna kudzaweruza m’chilungamo dziko lapansi kumene kuli anthu, kudzera mwa munthu amene iye wamuika.” Woweruza ameneyu ndi Yesu Khristu. (Yohane 5:22) Koma kodi Tsiku la Chiweruzo limeneli lidzayamba liti? Nanga lidzakhala lalitali bwanji?
Buku la Chivumbulutso limasonyeza kuti Tsiku la Chiweruzo lidzayamba pambuyo pa nkhondo ya Aramagedo yomwe idzawononge dziko la Satanali. * (Chivumbulutso 16:14, 16; 19:19–20:3) Nkhondoyi ikadzatha, Satana ndi ziwanda zake adzatsekeredwa kuphompho kwa zaka 1,000. Pa nthawi imeneyi, a 144,000 adzakhala oweruza komanso adzalamulira “limodzi ndi Khristu zaka 1,000.” (Chivumbulutso 14:1-3; 20:1-4; Aroma 8:17) Tsiku la Chiweruzo si lalifupi longokwana maola 24 okha. Lidzakhala la zaka 1,000.
Mu zaka 1,000 zimenezi, Yesu Khristu ‘adzaweruza amoyo ndi akufa.’ (2 Timoteyo 4:1) “Amoyo” akuimira “khamu lalikulu la anthu” amene adzapulumuke pa nkhondo ya Aramagedo. (Chivumbulutso 7:9-17) Koma mtumwi Yohane anaonanso “akufa . . . ataimirira pamaso pa mpando wachifumuwo” kuti aweruzidwe. Mogwirizana ndi zimene Yesu analonjeza, “onse ali m’manda achikumbutso adzamva mawu [a Khristu] ndipo adzatuluka,” kapena kuti adzaukitsidwa. (Yohane 5:28, 29; Machitidwe 24:15) Koma kodi azidzayang’ana chiyani poweruza anthuwa?
Malinga ndi masomphenya amene Yohane anaona, “mipukutu inafunyululidwa” ndipo “akufa anaweruzidwa malinga ndi zolembedwa m’mipukutuyo, mogwirizana ndi ntchito zawo.” (Chivumbulutso 20:12) Kodi m’mipukutuyi munalembedwa zimene anthuwo ankachita asanamwalire? Ayi, anthuwa sadzaweruzidwa potengera zimene ankachita asanamwalire. Kodi tikudziwa bwanji zimenezi? Chifukwa Baibulo limanena kuti: “Munthu amene wafa wamasuka ku uchimo wake.” (Aroma 6:7) Zimenezi zikusonyeza kuti anthu amene adzaukitsidwe adzakhala atakhululukidwa machimo awo onse. Ndiye kuti zimene zalembedwa m’mipukutuyi zikuimira malangizo amene Mulungu adzapereke pa nthawiyo. Kuti akhale ndi moyo kwamuyaya, anthu amene adzapulumuke Aramagedo ndiponso amene adzaukitsidwe, adzayenera kutsatira malamulo a Mulungu, kuphatikizapo malamulo atsopano amene Yehova adzapereke m’zaka 1,000 zimenezi. Choncho, anthu adzaweruzidwa potengera zimene azidzachita mkati mwa Tsiku la Chiweruzo.
Pa nthawi imeneyi, kwa anthu ambiri kadzakhala koyamba kupatsidwa mwayi wophunzira ndiponso kutsatira zimene Mulungu amafuna. Izi zikutanthauza kuti padzakhala ntchito yaikulu kwambiri yophunzitsa anthu, moti “anthu okhala panthaka ya dzikolo adzaphunzira chilungamo.” (Yesaya 26:9) Komabe, sikuti anthu onse adzayamba kutsatira zimene Mulungu amafuna. Lemba la Yesaya 26:10 limati: “Ngakhale munthu woipa atachitiridwa zabwino, sangaphunzire chilungamo. M’dziko lochita zowongoka, iye adzachita zinthu zopanda chilungamo ndipo sadzaona ukulu wa Yehova.” Anthu oipawa adzaphedwa m’Tsiku la Chiweruzo ndipo sadzaukitsidwanso.—Yesaya 65:20.
Tsiku la Chiweruzo likamadzatha, anthu amene adzakhale adakali ndi moyo adzakhala angwiro ngati mmene zinalili poyamba. (1 Akorinto 15:24-28) Kenako anthu adzayesedwa komaliza. Satana adzamasulidwa ndipo adzapatsidwa mpata woti ayesenso anthu komaliza. (Chivumbulutso 20:3, 7-10) Anthu amene sadzalola kuti Satana awasocheretse, adzaona kukwaniritsidwa kwa lonjezo la m’Baibulo lakuti: “Olungama adzalandira dziko lapansi, ndipo adzakhala mmenemo kwamuyaya.” (Salimo 37:29) Zimene takambiranazi zikusonyeza kuti Tsiku la Chiweruzo lidzakhala nthawi yosangalatsa kwa anthu onse okhulupirika.
^ ndime 1 Kuti mumve zambiri zokhudza Aramagedo, onani buku la Kukambitsirana za m’Malemba, tsamba 37-42, ndi mutu 20 m’buku la Lambirani Mulungu Woona Yekha. Mabukuwa ndi ofalitsidwa ndi Mboni za Yehova.
Onaninso
Kodi N’chiyani Chidzachitike pa Nthawi ya “Mapeto”?
Kodi mukudziwa kuti zomwe Baibulo limanena zokhudza mapeto ndi nkhani yabwino osati yoopsa?


text:
Chikondi Chenicheni
Anthu amene amatsatira zimene mabuku ofotokoza za chikondi amanena nthawi zambiri chikondi chawo sichipita patali, koma anthu amene ali ndi chikondi chenicheni amatsatira mfundo za m’Baibulo zomwe sizisintha.
Chikondi Chenicheni
Mfundo za m’Baibulo zingathandize Akhristu posankha munthu woyenera kumanga naye banja, ndiponso zingawathandize kusonyezana chikondi chenicheni akakwatirana.
Chikondi Chenicheni
—Mawu Oyamba
Mukhoza kupindula ndi mfundo za m’vidiyoyi ngakhale kuti padziko lapansi pali miyambo yosiyanasiyana imene anthu amatsatira akakhala pa chibwenzi.